Sultan Perak perkenan terima permohonan Dr Afifi letak jawatan

Setiausaha Dewan Negara Perak Datuk Seri Ayop Hashim berkata Dr Afifi telah mengutus warkah hari ini, memohon perkenan Sultan Nazrin untuk berundur diri daripada menyandang gelaran Orang Kaya Kaya Imam Paduka Tuan dan warkah beliau telah diangkat sembah untuk pertimbangan baginda.

“Baginda menzahirkan penghargaan atas segala khidmat yang diberikan oleh Dr Afifi dalam tempoh menyandang gelaran Orang Kaya Kaya Imam Paduka Tuan dan berkenan menerima permohonan itu untuk dikuatkuasakan pada 15 Mei (hari ini),” katanya dalam kenyataan di sini hari ini.

Menerusi warkah yang dilampirkan bersama kenyataan itu, Dr Afifi antara lain menyatakan warkah berkenaan diutuskan susulan penularan bahan-bahan tertentu dalam media sosial bertujuan mencemarkan namanya baru-baru ini.

“Bahan-bahan yang ditular juga kelihatan mempersoalkan kesesuaian peranan saya dengan institusi istana dan mempertikaikan peranan saya dengan urusan hal ehwal agama Islam.

“Menginsafi perkara ini jika berlarutan dan tidak dibendung akan menjejaskan darjat kemuliaan Raja Pemerintah dan institusi istana, saya mengutus warkah ini untuk menyampaikan hasrat ikhlas mahu berundur diri daripada menyandang gelaran Orang Kaya Kaya Imam Paduka Tuan,” menurut Dr Afifi.

Dr Afifi berkata keputusan itu dilakukan atas rasa tanggungjawab dan sifat taat setia seorang rakyat kepada Sultannya, demi melindungi darjat kemuliaan Sultan Perak supaya tidak dicacatkan serta bagi mengelakkan institusi istana daripada dicemari.

Baru-baru ini tular klip video yang memaparkan seorang lelaki yang dikatakan tokoh agama dan penasihat Sultan, sedang berhibur di sebuah kelab malam. – BERNAMA


Tujuh ditahan bergaduh di kawasan pasar raya – polis

KOTA BHARU, 23 April – Polis menahan tujuh lelaki bagi membantu siasatan berhubung kejadian pergaduhan di kawasan pasar raya KB Mall di sini, selepas videonya tular di laman sosial semalam.

Ketua Polis Daerah Kota Bharu ACP Mohd Rosdi Daud berkata kesemua suspek yang ditahan berumur antara 19 hingga 30 tahun, dipercayai terlibat dalam kejadian yang berlaku pukul 9.30 malam selepas dua laporan polis telah dibuat oleh mereka.

“Hasil maklumat awal, kejadian dipercayai berpunca daripada perasaan tidak puas hati dan pertelingkahan melibatkan dua pekerja premis perniagaan telefon bimbit yang berebut pelanggan, masing-masing kemudian membawa kumpulan rakan sehingga mencetuskan pergaduhan di dalam dan luar kawasan pasar raya.

“Dalam kejadian itu juga, enam suspek mengalami cedera ringan dan telah dibawa ke hospital berdekatan untuk rawatan dan pemeriksaan lanjut,” katanya dalam kenyataan hari ini, yang menambah hasil ujian saringan awal dadah ke atas kesemua suspek didapati negatif.

Beliau berkata kesemua mereka akan ditahan reman bagi membantu siasatan kes mengikut Seksyen 148 Kanun Keseksaan yang jika sabit kesalahan boleh dihukum penjara selama lima tahun atau denda atau kedua-duanya sekali.

“Hasil semakan turut mendapati lima daripada mereka yang ditangkap mempunyai rekod lampau berkaitan jenayah dan dadah, dengan masing-masing bekerja sebagai pembantu kedai, buruh, pemandu lori dan petani.

“Bagaimanapun, pihak kami masih mengesan beberapa lagi individu lain yang turut terbabit dalam insiden berkenaan kerana terdapat tiga rakaman video berkaitan kejadian itu berdurasi (31 saat, 27 saat dan tujuh saat) telah dimuat naik di laman sosial Facebook,” katanya yang turut menasihati orang ramai agar tidak mengambil tindakan sendiri kerana menyalahi undang-undang.


The Andaman Resort Langkawi terbakar, api masih marak

Langkawi 13 Jan – Jabatan Bomba dan Penyelamat Malaysia (JBPM) Kedah, mengesahkan gambar tular mengenai kebakaran membabitkan sebahagian bangunan sebuah resort peranginan lima bintang, di sini adalah benar.

Katanya, Pusat Gerakan Operasi Negeri Kedah menerima panggilan melalui Sistem MERS 999 jam 4.08 petang semalam dan mengarahkan dua jentera dan sebuah EMRS ke lokasi.

“Setibanya di lokasi, api sedang marak. Pihak Hotel Andaman telah mengambil tindakan melakukan pemadaman menggunakan sistem pepasangan keselamatan di bangunan empat minit selepas panggilan dibuat.

“Kebakaran melibatkan bangunan pengurusan di bahagian bumbung, empat tingkat dan kelas A dan api dapat dikawal pada jam 5.16 petang semalam,” katanya dihubungi hari ini.


SMEs urged to continue digital transformation journey

KUALA LUMPUR, July 19 – Small and medium enterprises (SMEs) should continue their digital transformation journey post-Movement Control Order, said Genaxis Group managing director Nuraslina Zainal Abidin.

She said with the resumption in business activities in the usual way, SMEs might be less compelled to implement digital transformation.

In a statement, Nuraslina, who is also chief executive officer of IA Consulting Sdn Bhd, said SMEs need to view digitalisation as a critical step to increase business and operational resiliency as well as enhance productivity during these unprecedented and challenging times.

“It is possible that SMEs do not fully understand the importance of digital transformation, and the small first steps they need to take to implement digital transformation.

“For SMEs to adopt digitalisation of business, they must first understand the business priorities that requires digitalisation, either to help in lowering operational costs, acquiring new target customers, launching a new line of product or services or optimising resource,” she said.

Nuraslina said companies need to focus on enhancing customer experience at every touchpoint with their customers on the digital platform to take advantage of the new norm where clients turn to mobile or internet platform to make purchases.

SMEs would definitely benefit in reaching more customers and reducing operational costs by changing to digital platform to offer product or deliver services, she added.- BERNAMA


Banjir: Jumlah mangsa menurun di semua lima negeri

KUALA LUMPUR, 26 Dis – Sebanyak 37,295 orang daripada 10,944 keluarga masih berada di pusat pemindahan sementara (PPS) di lima negeri pagi ini.

Menurut aplikasi Info Bencana Jabatan Kebajikan Masyarakat (JKM), kesemua mereka ditempatkan di 233 PPS di Kelantan, Selangor, Pahang, Negeri Sembilan dan Melaka.

Jumlah mangsa banjir di KELANTAN terus mencatatkan penurunan setakat 8 pagi ini, apabila seramai 681 mangsa daripada 218 keluarga berbanding 685 orang daripada 222 keluarga, semalam, melibatkan lima pusat pemindahan sementara (PPS) yang dibuka kesemuanya di jajahan Pasir Mas.

Lima PPS tersebut adalah Sekolah Kebangsaan (SK) Tok Deh, SK Gual Periok, SK Kubang Kual, PPS Putat Tujoh dan Masjid Mukim Padang Licin.

Sementara itu, portal rasmi info banjir Jabatan Pengairan dan Saliran (JPS) melalui https://publicinfobanjir.water.gov.my, melaporkan tiada sungai utama di Kelantan berada pada paras bahaya, hanya dua sungai sahaja berada paras waspada iaitu Sungai Golok dan Sungai Kelantan di Rantau Panjang, Pasir Mas.

Di SELANGOR, aplikasi InfoBencana JKM memaklumkan jumlah mangsa banjir berkurangan kepada 16,579 di 86 PPS setakat pagi ini berbanding 16,743 di 87 PPS yang dilaporkan malam tadi.

Setakat 4 pagi tadi, polis Selangor memaklumkan tujuh jalan di enam Ibu Pejabat Polis Daerah (IPD) masih dinaiki air dan ditutup untuk laluan kenderaan melibatkan Jambatan FT 31 Dengkil-Banting (IPD Sepang); jambatan menghala ke Lapang Sasar, Subang ditutup ekoran rosak serta Jalan PJU 7, hadapan MRT Mutiara Damansara ditutup kerana berlubang (IPD Petaling Jaya).

Masih lagi ditutup adalah Jalan Kuala Selangor-Bestari Jaya (IPD Kuala Selangor) dan Jalan BRP 7/2 Bukit Rahman Putra (IPD Sungai Buloh), manakala di IPD Kajang jalan yang ditutup ialah Jalan Genting Peras-Kuala Klawang manakala Jalan Kuala Kubu Bharu-Bukit Fraser menghala ke Peretak dibuka untuk kenderaan ringan sahaja (IPD Hulu Selangor).

Di PAHANG, aplikasi Info Bencana Jabatan Kebajikan Masyarakat (JKM) melaporkan jumlah mangsa banjir pagi ini ialah seramai 19,839 orang di 137 pusat pemindahan sementara berbanding 21,726 orang di 148 PPS malam tadi.

Laman web publicinfobanjir.water.gov.my pula melaporkan hanya dua sungai di Maran berada di paras bahaya dengan trend penurunan pagi ini, iaitu Sungai Pahang di Lubuk Paku dan Sungai Kundang.

Di NEGERI SEMBILAN, Pengarah APM negeri Lt Kol (PA) Mohd Syukri Madnor berkata mangsa banjir di negeri itu menurun kepada 152 individu daripada 44 keluarga berbanding malam tadi dengan 203 mangsa daripada 56 keluarga.

Katanya sebanyak empat PPS yang masih dibuka di Jelebu setakat pagi ini dan keadaan di kesemua PPS dilaporkan dalam keadaan baik dan terkawal.

Jumlah mangsa banjir di MELAKA terus menurun kepada 26 mangsa daripada lapan keluarga setakat 8 pagi ini berbanding 29 mangsa melibatkan sembilan keluarga, malam tadi.

Pengarah Angkatan Pertahanan Awam Melaka Lt Kol (PA) Cuthbert John Martin Quadra berkata hanya pusat penempatan sementara (PPS) dibuka iaitu di Sekolah Kebangsaan Penghulu Benteng di Jasin.

“Kesemua mangsa kini berada di PPS tersebut manakala di Alor Gajah, semua PPS telah ditutup,” katanya dalam kenyataan di sini hari ini. – BERNAMA


Mekanik didakwa bunuh teman wanita

Tertuduh, Amirul Amin Amirruddin,19, didakwa membunuh Nurul Shahira Abdullah, 24, di sebuah rumah di Lorong Haji Mahat, Kampung Sri Pandan, di sini pukul 7.18 malam pada 24 Ogos lepas.

Bagaimanapun, tiada pengakuan direkodkan kerana kes bunuh di bawah bidang kuasa Mahkamah Tinggi dan tertuduh hanya mengangguk faham ketika pertuduhan terhadapnya dibacakan di hadapan Majistret Noorjidah Mohd Jusan.

Pada 25 Ogos lepas, media melaporkan seorang wanita berusia 24 tahun ditemukan mati dipercayai akibat ditekup menggunakan bantal oleh kekasihnya di sebuah rumah di Kampung Sri Pandan, Klang.


Bubar DUN: Pas serah kepada MB – Abdul Hadi

KUALA LUMPUR, 5 Disember – PAS akan menyerahkan kepada menteri besar untuk membuat keputusan berhubung pembubaran Dewan Undangan Negeri (DUN) di tiga negeri dikuasai parti berkenaan di Kelantan, Kedah dan Terengganu.

Presiden PAS Tan Sri Abdul Hadi Awang berkata perkara itu akan diputuskan dalam perbincangan bersama menteri besar-menteri besar berkenaan bagi memberi laluan kepada Pilihan Raya Negeri (PRN) masing-masing.

“Tarikh pembubaran DUN akan diserahkan kepada perbincangan dengan menteri besar,” katanya ringkas ketika ditemui pemberita di pekarangan Ibu Pejabat Polis Daerah (IPD) Sentul di sini hari ini.

Abdul Hadi ditemui selepas selesai memberi keterangan selama hampir dua jam di IPD Sentul susulan beberapa laporan polis dibuat terhadapnya berhubung ucapan berbaur hasutan sewaktu berkempen pada Pilihan Raya Umum ke-15 (PRU15), bulan lepas.

Pada sidang media kempen Perikatan Nasional (PN) di kawasan Parlimen Padang Serai semalam, Ahli Parlimen Arau Datuk Seri Dr Shahidan Kassim mencadangkan Kedah, Kelantan dan Terengganu mengadakan PRN selepas PRU15 Parlimen Padang Serai dan DUN Tioman, selesai.

Beliau berkata ia adalah masa terbaik untuk ketiga-tiga negeri yang ditadbir PN itu mengadakan PRN susulan sokongan pengundi terhadap gabungan itu pada PRU15, 19 Nov lepas.

Mengulas mengenai kenyataan Shahidan yang mendakwa usaha sedang dibuat untuk memastikan PN menjadi kerajaan, Abdul Hadi berkata pada masa ini pihaknya sedang melihat kepada perkembangan semasa sejauh mana pentadbiran kerajaan ketika ini.

“Kita lihat kepada perkembangan semasa dan reaksi rakyat selepas ini. Usaha untuk menjadi kerajaan itu sekurang-kurangnya untuk pilihan raya akan datang,” katanya.


Piala Malaysia: Pasukan sedia terima penonton kembali kes stadium

KUALA LUMPUR 1 Okt – Kesemua 16 pasukan yang beraksi dalam Piala Malaysia 2021 sudah bersiap sedia menerima kembali kehadiran ‘pemain ke-12’ ke stadium bermula 29 Oktober ini.

Ketua Pegawai Eksekutif (CEO) Kuala Lumpur City FC, Stanley Bernard, menyifatkannya sebagai penantian berbaloi kerana sudah lama tidak menerima kehadiran penyokong, selain menganggap tempoh rehat sebulan liga digunakan sebaik mungkin bagi menambah baik prosedur operasi standard (SOP) diperlukan untuk menyambut kembali penonton ke stadium.

“Saya sangat berbesar hati mendengar pengumuman ini walaupun pada pandangan saya mungkin boleh diberikan lebih awal tetapi itu tidak mengapa asalkan penyokong akhirnya dapat kembali ke stadium.

“Kita rasa bertuah kerana sebelum ini Stadium Bola Sepak Kuala Lumpur menjadi satu daripada stadium contoh mempelajari SOP selain Stadium Sultan Ibrahim, Iskandar Puteri di Johor jadi banyak perkara kita boleh lihat dalam perbaiki sebarang kelemahan,” katanya dalam kenyataan dikeluarkan Liga Bola Sepak Malaysia (MFL) hari ini.

Dalam pada itu, CEO Kedah Darul Aman FC, Khamal Idris Ali pula melihat kepada aspek kewangan yang semestinya akan membantu pasukan selepas ini dengan kehadiran semula penyokong ke stadium.

Meskipun belum diumumkan kapasiti penonton dibenarkan hadir, beliau percaya penyokong Kedah mampu mengikuti SOP dengan teratur seperti dilakukan sebelum ini, yang mana perlawanan terakhir berlangsung dengan kehadiran penonton di stadium adalah pada 9 Mei lalu.

“Ditambah Piala Malaysia sedang berlangsung, saya rasa peminat Kedah pasti akan berpusu-pusu mahu menyaksikan aksi pasukan kesayangan mereka kerana aura kejohanan ini sentiasa memikat penyokong,” katanya.

Sementara itu, CEO Melaka United FC, Datuk Wira Justin Lim Hwa Tat pula memberi jaminan penonton yang hadir ke stadium adalah mereka bebas daripada jangkitan COVID-19 dan tiada seorang pun individu tidak bertanggungjawab akan terlepas daripada kawalan sekiranya tidak lengkap dua dos vaksin seperti ditetapkan.

Justin juga menzahirkan ucapan penghargaan terima kasih kepada kerajaan atas pengumuman kebenaran penonton yang telah menerima vaksinasi lengkap untuk kembali ke stadium menyaksikan perlawanan bola sepak musim ini.

Pihak MFL ketika ini masih menunggu peratusan kemasukan penyokong ke stadium di negeri-negeri mengikut fasa dua, tiga dan empat yang akan dimaklumkan Kementerian Belia dan Sukan bersama dengan SOP sukan ditetapkan.

Pada 29 September, Perdana Menteri Datuk Seri Ismail Sabri Yaakob mengumumkan bahawa individu yang lengkap divaksinasi dibenarkan hadir menonton perlawanan sukan dan rekreasi kecuali kanak-kanak bawah umur 18 tahun, berkuat kuasa hari ini.

Saingan Piala Malaysia berehat selama sebulan bermula esok bagi memberi laluan kepada skuad kebangsaan untuk menghadapi menghadapi dua Perlawanan Antarabangsa Tier 1 bertemu Jordan pada 6 Oktober dan Uzbekistan pada 9 Oktober, dengan kedua-dua aksi berlangsung di Amman, Jordan.


MPHTJ beri pengurangan sewa bernilai lebih RM296,000

BUKIT KATIL 7 April. – Majlis Perbandaran Hang Tuah Jaya (MPHTJ) memberikan insentif pengurangan 50 peratus bernilai lebih RM296,000 kadar sewa premis kepada peniaga di kawasan pentadbirannya.

“Untuk makluman semua, hasrat Ketua Menteri Melaka supaya PBT (pihak berkuasa tempatan) di negeri Melaka mengambil inisiatif terhadap sama ada penjaja atau peniaga di gerai-gerai majlis.

“Maka hari ini, MPHTJ telah mengambil satu inisiatif di mana kita akan mengurangkan kadar sewa kepada peniaga gerai majlis sebanyak 50 peratus selama lima bulan daripada Disember 2020 hingga hujung bulan ini.

“Kadar sewa adalah mengikut tempat, ada RM500, RM300, RM700 dan RM100. Jadi semua gerai majlis kita akan kurangkan 50 peratus,” katanya pada sidang media selepas Program Prihatin Penyewa Premis MPHTJ di Medan Selera Saujana Indah di sini, hari ini.

“Kita memantau keadaan semasa (pandemik COVID-19). Kalau jadi seperti dulu (peningkatan kes), tidak boleh keluar dan sebagainya, kita akan bagi lagi insentif. Tapi sekarang sudah boleh berniaga,” katanya.

Pada program itu Shadan turut menyampaikan replika cek serta bil sewaan yang diberikan diskaun sewa kepada lima penyewa premis di Medan Selera Taman Saujana Indah.


Tengku Ahmad Rithauddeen meninggal dunia di usia 94 tahun akibat sakit tua

KUALA LUMPUR, 29 April – Bekas Menteri Pertahanan Tengku Tan Sri Ahmad Rithauddeen Tengku Ismail menghembuskan nafas terakhir di kediamannya di Jalan Duta di sini pada 8.43 malam ini, akibat sakit tua.

Anak veteran UMNO itu, Tengku Farith berkata bapanya yang mesra disapa Ku Deen mengalami strok dua minggu lalu dan mendapatkan rawatan di sebuah hospital swasta sebelum dibenarkan discaj.

Tengku Farith berkata jenazah Allahyarham akan dibawa ke Masjid Wilayah Jalan Duta 8.30 pagi esok (30 April), untuk dimandikan dan solat jenazah di masjid itu.

Selain berkhidmat sebagai Menteri Pertahanan dari 1987 hingga 1990, Allahyarham juga pernah dilantik sebagai Menteri Fungsi Khas untuk membantu Tun Abdul Razak di Kementerian Luar Negara (1973) sebelum menjadi Menteri Penerangan dan Fungsi Khas (1974).

Allahyarham kemudian menyandang jawatan Menteri Hal Ehwal Luar Negara (1975), Menteri Perdagangan dan Industri (1981) sebelum dilantik semula sebagai Menteri Luar Negara (1984) dan Menteri Penerangan (1986).

Bekas Pengerusi UMNO Kelantan itu juga merupakan Pengerusi Lembaga Pertubuhan Peladang pada 1973 selain bekas Presiden Majlis Pengelola Persatuan Bangsa-Bangsa Bersatu (UNMA).

Jasanya dalam bidang pendidikan pula ialah sebagai Pro-Canselor Universiti Kebangsaan Malaysia (UKM) pada 1992 selain sempat mencurah bakti dalam bidang sukan sebagai Timbalan Presiden Persatuan Bola Sepak Malaysia (FAM) pada 1988. – BERNAMA


MAFI cakna masalah dan keperluan pemain industri ternakan

JOHOR BAHRU, 7 Mac – Permasalahan dan keperluan pemain industri penternakan akan terus diberi perhatian oleh Kementerian Pertanian dan Industri Makanan (MAFI) bagi memastikan hasil pengeluaran yang optimum sekali gus memperkasakan daya tahan sistem makanan negara.

Jaminan itu diberikan Menterinya Datuk Seri Dr Ronald Kiandee pada program Jelajah Dialog Industri Makanan 2022 (DIA2022) di Segamat semalam, bahawa kerajaan telah merangka strategi dan inisiatif untuk membangunkan industri ruminan negara serta memberi impak signifikan kepada industri ternakan negara.

“Sepanjang tempoh pelaksanaan Rancangan Malaysia Ke-12 (RMK12), sektor penternakan akan dipergiat untuk meningkatkan produktiviti dan mengukuhkan tahap sekuriti makanan negara merentasi semua subsektor agromakanan,” kata Ronald dalam satu  kenyataan yang dikeluarkan MAFI hari ini.

Beliau berkata kerajaan telah melancarkan Pelan Strategik Pembangunan Industri Pedaging Negara (BIF PLAN 2021-2025) dan Pelan Strategik Pembangunan Industri Tenusu Negara (DAIRY PLAN 2021-2025) yang mempunyai pelbagai inisiatif dan insentif bagi membangunkan industri ruminan negara.

Kerajaan juga telah merancang beberapa program yang mampu memberi impak signifikan kepada industri ternakan negara termasuk Program Peningkatan Tenusu Negara, Program Peningkatan Ruminan, Rezeki Ternak Ruminan & Unggas dan Program Taman Kekal Pengeluaran Ruminan, katanya.

Menurut Ronald, industri ternakan ruminan diunjur menyumbang kepada Keluaran Dalam Negara Kasar (KDNK) pada kadar pertumbuhan enam peratus iaitu daripada RM17.15 bilion pada 2021 kepada RM28.98 bilion pada 2030.

Subsektor itu juga dijangka menyumbang antara 32.32 peratus hingga 36.40 peratus kepada jumlah KDNK sektor agromakanan dari 2021 hingga 2030, katanya.

Pada dialog itu, Ronald memaklumkan sebanyak RM1,076,940 telah diperuntukkan bagi Program Penternak Kecil Projek Rintis Pembangunan Industri Tenusu Negara yang memanfaatkan lapan peserta di sekitar Segamat, manakala 13 penternak muda di Segamat menerima bantuan Program Transformasi Belia Ternak Daerah Segamat berjumlah RM95,200. – BERNAMA


Ismail Sabri: Kerajaan sedia hadapi sebarang kemungkinan sekiranya PN tarik sokongan

Ismail Sabri yang juga Naib Presiden UMNO berkata Malaysia adalah negara yang mengamalkan sistem demokrasi dan mana-mana parti bebas untuk membuat keputusan sendiri, namun mereka perlu menanggung kesan daripada keputusan itu termasuk tidak menyokong kerajaan.

“Saya pun dengar berita macam itu (PN tarik sokongan)…namun laporan mengenai PN itu tidak dikeluarkan secara rasmi oleh parti berkaitan cuma “mungkin satu dua orang sahaja yang mengeluarkan kenyataan,” katanya pada sidang media selepas merasmikan Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia di sini hari ini.

Beliau berkata demikian ketika diminta mengulas laporan media bahawa PN bercadang untuk menarik balik sokongan terhadap Perdana Menteri selepas kecewa mesyuarat yang sepatutnya diadakan pada Khamis antara Ismail Sabri dan PN yang diketuai Bersatu dibatalkan pada saat akhir.

Parti komponen PN dianggotai oleh Bersatu, Parti Islam Malaysia (PAS),  Parti Gerakan Rakyat Malaysia (Gerakan), Parti Solidariti Tanah Airku (STAR) dan Parti Maju Sabah (SAPP).

“Kalau bersedia untuk menghadapi pilihan raya, kita akan adakan pilihan raya. Kalau masih lagi kerajaan ini kekal, maka akan pertimbangkan dari segi tarikh pilihan raya mengikut kesesuaian,” katanya.

Semalam, Ahli Majlis Pimpinan Tertinggi Bersatu Faiz Na’aman dilaporkan menafikan laporan yang mendakwa PN akan menarik sokongan terhadap Perdana Menteri kerana isu tuntutan jawatan timbalan perdana menteri, serta menegaskan partinya akan terus menyokong kepimpinan Ismail Sabri.


Tujuh lagi Akademi Tunas NFDP akan dibuka tahun ini

RAUB, 20 Feb – Sebanyak tujuh lagi Akademi Tunas, platform melahirkan atlet pelapis menerusi Program Pembangunan Bola Sepak Negara (NFDP) akan dibuka tahun ini, kata Timbalan Menteri Belia dan Sukan Datuk Seri Ti Lian Ker.

Bagaimanapun, beliau berkata lokasi akademi berkenaan masih belum dimuktamadkan dan kementerian terbuka menerima cadangan daripada mana-mana pihak berhubung kawasan yang sesuai untuk dijadikan pusat latihan itu.

“Secara keseluruhan tahun ini Majlis Sukan Negara (MSN) sasar untuk mempunyai 62 Akademi Tunas bagi melatih lebih ramai peserta, dan setakat hari ini kita sudah mempunyai 55 akademi.

“Dengan pembukaan beberapa lagi akademi kita dapat mengesan lebih banyak bakat dan berharap ibu bapa dapat menyokong dan membantu minat anak mereka terhadap sukan bola sepak ini, ” katanya kepada pemberita selepas merasmikan Akademi Tunas Raub di Kompleks Tunas Muda Raub di sini hari ini yang turut dihadiri Ketua Pengarah MSN Datuk Ahmad Shapawi Ismail.

Akademi Tunas Raub merupakan yang ke-55 di Malaysia dan keempat di Pahang telah memulakan pencarian bakat hari ini, sekali gus menjadikan ia sebagai hab bola sepak bagi kanak-kanak yang berumur tujuh hingga 12 tahun yang berada di sekitar Raub, Lipis dan Bentong.

Menurut beliau, lebih 200 kanak-kanak telah menghadiri sesi uji bakat berkenaan sebelum 120 dipilih ke peringkat seterusnya iaitu memulakan latihan di akademi berkenaan.

Terdahulu, Li dalam ucapannya berkata program NFDP itu merupakan satu platform untuk memupuk budaya bersukan dalam kalangan kanak-kanak, selain ke arah melahirkan para atlet pelapis negara.

“Pendedahan ini perlu berterusan dan dilaksanakan secara sistematik supaya impaknya nanti dapat dikecapi seterusnya melahirkan para atlet yang hebat suatu hari nanti,” katanya.- BERNAMA


Suri rumah didakwa bunuh suami beremosi di mahkamah

Lau Seck Yan, 55,  yang merupakan bekas calon bebas Pilihan Raya Kecil Port Dickson 2018, didakwa membunuh Poh Seng Hiap, bekas akauntan syarikat swasta di rumah berkenaan di Jalan TK 6/2 Rasa Kemayan Golf & Country Township, di sini, antara 3.30 petang hingga 4.30 petang.

Tiada pengakuan direkodkan daripada tertuduh ketika pertuduhan dibacakan di hadapan Majistret Norzaliza Tesmin kerana kes bunuh di bawah bidang kuasa Mahkamah Tinggi.

Peguam Ng Kian Nam yang mewakili Lau memohon anak guamnya dibenarkan diikat jamin dan turut memaklumkan kes itu berkaitan hal keluarga.

Mahkamah tidak membenarkan wanita itu dilepaskan dengan ikat jamin dan turut menolak permohonan peguam untuk merujuk tertuduh ke hospital atas alasan tiada keperluan untuk berbuat demikian pada waktu ini serta  menetapkan 25 Feb untuk sebutan semula kes.

Media sebelum ini melaporkan mangsa ditemukan maut di dapur rumah mereka selepas dipercayai ditikam dua kali di bahagian dada dan pinggang menggunakan senjata tajam oleh isterinya.


Sambutan Ambang Tahun Baharu 2023 dibatalkan

PUTRAJAYA, 21 Dis – Sambutan Ambang Tahun Baharu 2023 di Dataran Merdeka pada 31 Dis ini dibatalkan berikutan keadaan beberapa negeri yang dilanda musibah banjir, kata Perdana Menteri Datuk Seri Anwar Ibrahim.

“Oleh kerana keadaan banjir dan kesusahan rakyat, kita putuskan sambutan besar-besaran ambang Tahun Baharu 31 Dis di Dataran Merdeka dibatalkan,” katanya dalam sidang media selepas mempengerusikan mesyuarat mingguan Kabinet di sini hari ini.

Anwar berkata mesyuarat Kabinet hari ini memberi tumpuan soal banjir di Kelantan dan Terengganu dan beliau sendiri akan turun ke Kelantan bagi meninjau keadaan di sana petang ini.

Menurutnya Timbalan Perdana Menteri Datuk Seri Dr Ahmad Zahid Hamidi telah sampai di kedua-dua negeri berkenaan dan memantau serta mengambil beberapa tindakan segera, dan telah melaporkan kepada Jemaah Menteri dalam mesyuarat tadi.

“Saya akan ke Kelantan dan pengumuman (berkaitan) banjir akan diumumkan di sana setelah mendengar pandangan di lapangan dan kerajaan negeri,” katanya

Anwar berkata mesyuarat Kabinet juga ada membincangkan sepintas lalu mengenai perkembangan di Parlimen dua hari lepas berhubung usul percaya yang dibentangkan di Dewan Rakyat Isnin lepas.

Ahli Parlimen Tambun itu mendapat sokongan majoriti Ahli Parlimen sebagai Perdana Menteri ke-10 apabila usul percaya itu diluluskan dengan undian suara selepas dibentangkan oleh Timbalan Perdana Menteri Datuk Seri Fadillah Yusof dan disokong seorang lagi Timbalan Perdana Menteri Ahmad Zahid.

“Kita boleh tumpu sekarang soal kerja, menjana pertumbuhan ekonomi dan lebih pesat, kerana mandat yang diberikan itu jelas,” katanya yang mengucapkan terima kasih kepada Fadillah yang membentangkan usul yang diterima baik.

“Hampir sebulat suara pada hari berkenaan (dan) walaupun kalau ada pengundian, undi dua pertiga itu memang terjamin. Jadi saya ambil kesempatan ucap terima kasih pada semua parti dalam Kerajaan Perpaduan, dan kebetulan dalam kes ini tidak ada yang bantah dari pihak pembangkang,” katanya.

Beliau berkata mandat besar yang diterima adalah untuk kerajaan menumpukan perhatian sepenuhnya terhadap menjamin tata kelola pemerintahan dan urus tadbir yang lebih berkesan untuk manfaat kebajikan rakyat dan negara.


Integriti: 1,571 pegawai, anggota polis dikenakan tindakan tatatertib tahun lepas

KUALA LUMPUR, 27 Mac – Seramai 1,571 pegawai dan anggota polis dikenakan tindakan tatatertib sepanjang tahun lepas, kata Pengarah Jabatan Integriti dan Pematuhan Standard (JIPS) Bukit  Aman Datuk Azri Ahmad.

Beliau berkata antara kesalahan integriti yang dilakukan adalah tidak mengisytiharkan harta, mengunjungi pusat hiburan, berkahwin tanpa kebenaran, enggan menerima laporan dan meminta imbuhan.

“Oleh itu, bagi memperkasakan integriti warga Polis Diraja Malaysia (PDRM), kami akan memberi fokus kepada enam elemen pada tahun ini iaitu memperkasakan tadbir urus/kepolisan, pengurusan aduan, risikan/operasi, siasatan, pematuhan serta agama dan kaunseling,” katanya kepada Bernama baru-baru ini.

Menurutnya elemen tadbir urus/kepolisan am melibatkan sudut perlakuan menerusi kursus, latihan dalam perkhidmatan dan program ilmiah berterusan kepada warga PDRM manakala elemen pengurusan aduan pula adalah mempromosi kewujudan e-SPA (Sistem Pengurusan Aduan) kepada orang awam serta warga PDRM.

Selain itu, elemen risikan/operasi pula mempertingkatkan integriti dalam kalangan warga PDRM dengan menangani penglibatan warga PDRM terhadap penyalahgunaan dadah dan ketum selain serbuan mengejut terhadap petugas barisan hadapan di lapangan bagi mencegah isu pemerasan di sekatan jalan raya dan lain-lain.

Azri berkata bagi elemen siasatan, JIPS mempertingkatkan kualiti dalam siasatan pegawai dan anggota polis dengan menjalankan siasatan secara menyeluruh serta terperinci supaya mereka yang terlibat dengan salah laku akan diadili sewajarnya berdasarkan fakta serta pembuktian.

“Bagi elemen pematuhan, kami mengambil pendekatan pencegahan dengan mempertingkatkan pemeriksaan pematuhan untuk menutup ruang dan peluang berlakunya salah laku serta penyelewengan dalam kalangan pegawai dan anggota polis,” katanya.

Beliau berkata menerusi elemen agama dan kaunseling, integriti warga kerja PDRM akan diperkasa secara inklusif dengan menekankan aspek pembangunan, pencegahan dan pemulihan melalui pendekatan agama serta psikologi dan kaunseling.

Sementara itu, mengulas mengenai tindakan netizen membuat aduan tidak menggunakan saluran yang betul dan menularkan sesuatu isu menerusi media sosial sebelum siasatan dijalankan, Azri berkata fenomena itu menjadikan netizen sebagai hakim tanpa kesahihan fakta sebenar.

“Saya berpandangan bagi isu sensitif lebih-lebih lagi melibatkan maruah, ia perlu dilakukan mengikut saluran betul dengan membuat laporan kepada pihak berkaitan,” katanya.

Beliau berkata tindakan secara profesional perlu dilakukan supaya mangsa terlibat tidak terdedah kepada kecaman dan komen-komen negatif yang boleh mempengaruhi emosi selain mengelak masyarakat terus membuat andaian yang tidak benar terhadap pihak terlibat.

“Saya melihat masyarakat kini hanya berani menyuarakan ketidakpuasan hati berhubung sesuatu isu dengan menularkan isu berkenaan menerusi media sosial seperti aplikasi WhatsApp dan Facebook tetapi enggan bertindak dengan betul (membuat laporan),” katanya.


Bomba tumpu misi SAR yang mencabar, cari lima mangsa hilang

SHAH ALAM, 25 Dis – Jabatan Bomba dan Penyelamat Malaysia (JPBM) berhadapan kesukaran dalam menjalankan misi mencari dan menyelamat (SAR) lima mangsa yang hilang akibat banjir di Pahang, ekoran keadaan mencabar selepas air surut, kata Ketua Pengarah JPBM Datuk Seri Mohammad Hamdan Wahid.

“Kita percaya dalam keadaan sekarang ini ia cukup mencabar. Kita lihat apabila air banjir reda, terdapat batang kayu, sampah, selut, belukar termasuk bahan binaan yang musnah dan sebagainya,” pada sidang media Ops Banjir di Taman Sri Muda hari ini.

Terdahulu beliau berkata misi SAR tersebut membabitkan pencarian di daerah Bentong melibatkan tiga kes mangsa hilang di Kampung Tanjung, Bobby Eco Farm Resort dan Telemong.

“Satu lagi operasi kita akan teruskan di daerah Raub, untuk satu kes di kawasan Laman Pesona Resort & Spa dan satu kes di Kuantan. Ini fokus utama kita,” katanya.

Dalam pada itu, setakat 8 pagi tadi katanya situasi banjir di Perak, Selangor, Melaka dan Pahang menunjukkan trend atau paras air yang menurun, kecuali di daerah Bera, Pahang yang menunjukkan trend menaik.

“Kita akan bantu mangsa yang mengalami kerosakan dan kerugian dan takkan tutup (pusat operasi) sehingga mendapat bukti bahawa kawasan mereka betul-betul selamat untuk memulakan kehidupan,” katanya. – BERNAMA


Lelong kenderaan sita, JPJ kutip RM5.9 juta

KUALA TERENGGANU, 30 Mei – Jabatan Pengangkutan Jalan (JPJ) mengutip RM5.9 juta hasil lelongan awam melibatkan 636 kenderaan sita di seluruh negara tahun ini.

Timbalan Ketua Pengarah (Pengurusan) JPJ M Janagarajan berkata proses lelongan awam yang dilakukan adalah sangat telus dan memuaskan hati semua pihak terutama pembida kerana mengikut tatacara yang ditetapkan.

“Proses lelongan di JPJ negeri adalah sangat bagus dengan kehadiran wakil pemerhati dari Jabatan Audit Negara dan Suruhanjaya Pencegahan Rasuah Malaysia (SPRM),” katanya kepada pemberita selepas menyaksikan proses lelongan awam di JPJ Terengganu di sini, hari ini.

Sesi Lelongan Awam JPJ Terengganu Siri 1/2022 hari ini melibatkan 137 pembida dan 80 kenderaan pelbagai jenis dengan RM1.25 juta berjaya dikutip.

Sementara itu, Pengarah JPJ negeri Zulkarnain Yasin berkata daripada 80 kenderaan itu, 59 adalah kenderaan klon, 13 motosikal, kereta (empat), lori kecil (tiga) dan satu kenderaan pick up.

Katanya sebuah kereta jenis Honda Integra mencatat nilai bidaan tertinggi iaitu RM44,000, manakala nilai bidaan terendah iaitu RM50 melibatkan sebuah motosikal.


Perkeso, Majoriti meterai MoU promosi inisiatif

Ketua Eksekutifnya Datuk Seri Dr Mohammed Azman Aziz Mohammed berkata ini bukan sahaja akan membantu menarik lebih ramai rakyat Malaysia yang layak untuk memohon inisiatif-inisiatif yang ditawarkan, tetapi lebih penting meningkatkan kesedaran berhubung jaringan perlindungan keselamatan sosial.

“Dalam usaha untuk memastikan bantuan kerajaan dapat disalurkan kepada segenap golongan sasar, kami mengadaptasi teknologi dan mengambil pendekatan digitalisasi, untuk menawarkan perkhidmatan yang terbaik kepada rakyat Malaysia di seluruh negara,” katanya dalam ucapan pada majlis menandatangani MoU itu di sini, semalam.

Mohammed Azman berkata aplikasi PRIHATIN Perkeso  yang dilancarkan pada 26 Nov 2021, dilengkapi dengan teknologi terkini yang menawarkan kemudahan buat pencarum Perkeso, untuk mendapatkan pelbagai informasi terbaharu mengenai caruman mereka hanya di hujung jari, dan turut menjadi salah satu daripada platform untuk memohon inisiatif Bajet 2022 yang dilaksanakan Perkeso.

Sementara itu, Ketua Pegawai Komunikasi Perkeso Izad Raya berkata kerjasama Perkeso dan Majoriti menerusi  aplikasi PRIHATIN Perkeso, merupakan usaha pendekatan yang menarik dan cara yang berkesan bagi menguar-uarkan inisiatif kerajaan yang dilaksana Perkeso.

Melalui kerjasama dengan Majoriti juga, pengguna aplikasi ini turut ditawarkan kadar rendah bagi melanggan portal Majoriti, selain mendapat potongan harga dan promosi bagi jualan barangan gaya hidup dan hadiah-hadiah menarik.

Perkeso sekali lagi diberi kepercayaan kerajaan untuk melaksanakan beberapa inisiatif penting di bawah Bajet 2022, bagi melindungi golongan majikan dan pekerja di Malaysia seperti Program Subsidi Upah Bersasar, Program Jamin Kerja-Insentif Penggajian, SPS Khidmat dan SIP Gig agar pemulihan ekonomi pasca Fasa Pemulihan Negara dapat diteruskan. – BERNAMA


Praktik e-Pay, e-Wallet di bazar Ramadan

AYER KEROH 18 Mac – Peniaga bazar Ramadan dan Aidilfitri di kawasan Hang Tuah Jaya diminta mempraktikkan kaedah pembayaran tanpa tunai.

Yang Dipertua Majlis Perbandaran Hang Tuah Jaya Datin Sapiah Haron berkata, pembayaran secara elektronik menerusi e-Pay atau e-Wallet dilihat perlu dipraktikkan bagi memudahkan pengunjung.

“Kita sudah maklumkan kepada penganjur dan peniaga mengenai kaedah pembayaran tanpa tunai ini dan alhamdulillah mereka (penganjur) tiada masalah dan menyambut baik cadangan ini,” katanya kepada Melaka Hari Ini.

1. Tapak Parkir Masjid Al-Alami Pusat Dagangan Antarabangsa Melaka (MITC) Ayer Keroh
2. Tapak Parkir Pangsapuri Ixora Bukit Beruang
3. Pusat Niaga Gangsa
4. Hadapan Taman Batu Berendam Putra
5. Hadapan Sekolah Kebangsaan Taman Merdeka
6. Pekan Durian Tunggal
7. Hadapan Masjid Ar-Rahmah Jalan Tun Telani, Kampung Tun Razak, Bukit Katil
8. Tapak Parkir Taman Mini Malaysia & Asean Cultural Park (baharu)
9. Hadapan Sekolah Jenis Kebangsaan Cina (SJKC) Chabau
10. Dalam Kawasan Universiti Teknikal Malaysia Melaka (UTeM)
11. Tapak Parkir Pusat Perniagaan Putra Sentosa

1. Tempat Letak Kenderaan Perbadanan Kemajuan Negeri Melaka (PKNM) MITC
2. Dewan Pameran A,B dan C serta Dataran MITC
3. Lot Parkir Hadapan Kip Mall dan Kip Utama Bachang
4. Tapak Parkir Mydin MITC


Melaka cadang wujudkan perkhidmatan teksi udara

AYER KEROH 14 Julai – Dalam usaha menjadikan operasi Lapangan Terbang Antarabangsa Melaka (LTAM) lebih mampan, kerajaan negeri berhasrat untuk mewujudkan perkhidmatan teksi udara atau ‘air taxi’ ke bandar-bandar utama di negara ini.

EXCO Pelancongan negeri, Datuk Muhammad Jailani Khamis berkata, perkhidmatan teksi udara itu akan menggunakan pesawat lebih kecil, ringan dan kos efisien ke bandar utama di Semenanjung Malaysia seperti Ipoh, Alor Setar, Kota Bahru dan Kuala Terengganu.

“Ia satu perkara baharu, yang mungkin tidak mendapat sambutan namun kita perlu mengubah kaedah dan mentaliti rakyat bahawa perkhidmatan itu boleh digunakan sebagai alternatif menggunakan penerbangan pesawat kecil sebagaimana secara insentifnya digunakan di Sabah dan Sarawak.

“Penggunakan pesawat kecil ini boleh digunakan oleh rakyat, jadi kita mahu bawa konsep ini ke Melaka sekali gus menjadi satu alternatif untuk kita merencanakan LTAM ini sebagai hab penggunaan pesawat ringan,” katanya pada sidang media di pejabat Tourism Melaka, di sini hari ini.

Dalam pada itu, beliau berkata, Syarikat Straits Connect (M) Sdn Bhd juga berhasrat untuk menyediakan penerbangan sewa khas daripada LTAM ke Jakarta, Indonesia sebagai usaha menarik lebih ramai lagi pelancong kesihatan ke negeri ini.

“Selain itu, kerajaan negeri juga menerima permohonan Syarikat World Asia Logistics (M) Sdn Bhd yang ingin menjadikan LTAM sebagai hab kargo utama di Malaysia namun perkara itu masih dalam perbincangan bersama Malaysia Airport Holding Berhad (MAHB).

Jelasnya, pihaknya yakin dalam pelbagai usaha yang dilakukan dalam usaha merancakkan semula operasi LTAM, lebih ramai pelancong akan berkunjung ke negeri ini tertuamanya pelancong kesihatan dari Riau, Indonesia.


Ini bukan pandemik terakhir, sistem kesihatan diperkukuh – Khairy

KUALA LUMPUR, 21 Jun – Menteri Kesihatan Khairy Jamaluddin menegaskan usaha memperkukuh sistem kesihatan awam negara mestilah dibuat bermula sekarang, untuk membolehkan kementeriannya menangani masalah-masalah kesihatan awam bagi tahun mendatang.

“Kita tahu bahawa pandemik COVID-19 bukan hanya satu-satu pandemik yang akan dihadapi oleh manusia dan kita bakal menghadapi banyak lagi pandemik. Ini (pandemik COVID-19) bukanlah pandemik terakhir,” katanya.

Oleh itu, katanya transformasi yang mengguna pakai konsep penjagaan kesihatan berasas nilai mesti diterapkan di peringkat hospital supaya dapat menghasilkan penyelesaian kesihatan yang diingini.

“Menerusi langkah ini kita akan dapat memahami nilai pelaburan yang perlu dilabur dan dengan itu, kita percaya perbelanjaan akan menjadi lebih efisien di samping membolehkan kita meningkatkan kesamarataan ataupun kesaksamaan kesihatan dengan pelaburan yang berdasarkan penjagaan kesihatan berasaskan nilai,” katanya pada sidang media selepas merasmikan sesi dialog sempena Persidangan Pengarah-Pengarah Hospital Kementerian Kesihatan (KKM) di sini hari ini.

Beliau berkata berdasarkan semakan secara rawak yang dilaksanakan KKM baru-baru ini, didapati 85 peratus daripada 47 fasiliti kesihatan melibatkan hospital, klinik swasta dan premis farmasi komuniti mengalami sekurang-kurangnya satu jenis kekurangan ubat.

Mengulas lanjut, beliau berkata setakat 16 Jun lepas, sebanyak 1,231 produk yang mengandungi bahan aktif telah dihantar kepada pemegang pendaftaran produk untuk mendapatkan maklum balas daripada segi ketersediaannya.

“Kedua, seperti saya umumkan minggu lepas, Kementerian Kesihatan (KKM) setuju meminjamkan ubat kepada fasiliti swasta yang tidak cukup bekalan ubat,” katanya dan menambah situasi kekurangan bekalan ubat di Malaysia dijangka stabil pada bulan hadapan.


10 rumah setinggan atas air musnah terbakar di Tanjung Aru Baru

KOTA KINABALU 6 Julai – Kira-kira 10 rumah setinggan atas air jenis tidak kekal, musnah dalam kebakaran di Kampung Tanjung Aru Baru, awal pagi hari ini.

Pusat Gerakan Operasi (PGO) Sabah dalam kenyataan memaklumkan panggilan kecemasan mengenai kejadian itu diterima pada jam 7.08 pagi melalui talian Malaysian Emergency Response Services 999 (MERS 999).

“Pasukan Balai Bomba dan Penyelamat (BBP) Kota Kinabalu digerakkan ke lokasi kejadian kira-kira 4 km dengan dibantu BBP Penampang,” menurut kenyataan itu hari ini.

Seramai 40 anggota bersama kekuatan logistik berjaya membuat pemadaman dengan teknik ‘Offensive Firefighting/Fire Break’ bagi mengawal kebakaran daripada merebak ke rumah berhampiran sekali gus menyelamatkan puluhan rumah daripada musnah.

Sementara itu, Sekretariat Jawatankuasa Pengurusan Bencana Sabah dalam kenyataan berasingan memaklumkan dua daerah terlibat insiden kebakaran iaitu Kampung Panji Darat di Semporna semalam (5 Julai) dan Kampung Tanjung Aru Baru di Kota Kinabalu, hari ini.

Rentetan itu, sebuah pusat pemindahan Dewan Belia dan Sukan di Semporna dibuka bagi menempatkan 37 mangsa manakala di Kampung Tanjung Aru Baru, proses mengenal pasti mangsa kebakaran sedang dijalankan.


Rohana tekad ubah hidup bersama ‘laoshi’

DURIAN TUNGGAL 1 Ogos- “Insya-Allah peluang ini tidak akan sia-siakan dan saya akan lakukan sehabis baik kerana sudah lama menantikan saat ini, itu luah Rohana Abdullah, selepas mendaftar sebagai pelajar di Universiti Teknikal Malaysia Melaka (UTeM).

Rohana, 22, sebelum ini terpaksa memendam hasrat untuk menyambung pelajaran kerana tiada taraf warganegara termasuk dokumen pengenalan diri dan sebelum ini gadis itu dibesarkan seorang wanita Cina, Chee Hoi Lan, 83, yang dipanggil ‘laoshi’ selepas ditinggalkan orang tuanya ketika masih bayi.

Menurutnya, walaupun berat mahu berpisah dengan laoshi namun dia terpaksa demi menuntut ilmu selain berharap peluang menyambung pelajaran ini mampu mengubah hidupnya sekaligus dapat membalas segala jasa warga emas itu.

Katanya, sepanjang dibesarkan Hoi Lan ini kali pertama mereka berdua akan berpisah untuk tempoh waktu yang panjang dan sudah pasti rasa bimbang dan risau menghantui dirinya untuk meninggalkan warga emas itu seorang diri.

“Kalau ikutkan berat untuk tinggalkan laoshi kerana keadaanya yang sudah tua tetapi apabila memikirkan masa depan nak atau tidak kita kena juga korbankan satu, untuk benda yang kita hendak capai. Mana tahu ada rezeki, Insyallah kalau ada rezeki satu hari nanti saya akan balas balik segala kebaikan laoshi kepada saaya.

“Untuk esok memang tidak sabar mulakan kelas pertama. Walaupun umur agak tua tetapi untuk pembelajaran ia tidak mengira usia dan sepenuhnya saya sudah bersedia untuk menjadi pelajar serta berjumpa dengan rakan-rakan,” katanya.

Rohana ditemui selepas selesai mendaftar sebagai pelajar Diploma Sains Komputer, di UTeM yang turut dihadiri Naib Canselor UTeM, Prof Ts Dr Massila Kamalrudin dan Timbalan Naib Canselor (Hal Ehwal Pelajar) Datuk Dr Sabri Mohamad Sharif.

Menurut Rohana, sebelum bergerak ke Melaka dan sehinggalah semalam, Hoi Lan terus menerus berpesan dan mengingatkan kepada agar sentiasa menjaga diri, beri perhatian sepenuhnya kepada pelajaran serta menjaga solat lima waktu.

“Banyak laoshi pesan, seperti emak-emak yang lain. Dia pesan supaya tidak lupakannya, angkat telefon sekiranya dia menelefon, jangan lupa dirinya apabila sudah berjumpa dengan rakan-rakan di Melaka dan jangan sesekali tinggalkan solat.

“Malah dia turut ingatkan saya supaya belajar rajin-rajin serta tidak mensia-siakan peluang diberikan ini kerana saya sudah tunggu sudah lama dan jangan rosakkanya,” katanya.

Sementara itu, Hoi Lan berkata, selepas sekian lama akhirnya dia mampu nafas lega kerana Rohana bukan hanya sudah memiliki dokumen pengenalan malah hasratnya untuk menyampung pelajaran juga sudah tercapai.

“Bila dia dapat di sini saya sungguh gembira, walaupun sedih untuk melepaskannya tetapi harapan saya dia akan berjaya. Saya harap dia dapat habiskan belajar capai cita-cita.

“Saya pun tidak pasti sama ada dapat lihat atau tidak dia habiskan belajar kerana umur yang sudah tua namun begitu saya gembira kerana dapat membuat yang terbaik untuk Rohana,” katanya.


‘Kecewa, tapi akur larangan guna frasa Bufet Ramadan’

Demikian luahan Pengurus Besar Hotel MITC Sazali Sabri berhubung larangan penggunaan istilah dan frasa Bufet Ramadan dan Jom Iftar dalam pengiklanan mereka sepanjang Ramadan.

Beliau menjelaskan, permohonan untuk mendapatkan SPH itu sudah lama dilakukan, namun atas beberapa sebab tertentu ia mengambil masa yang lama untuk diselesaikan.

Justeru, beliau yang juga wakil Persatuan Hotel Bajet Melaka (MyBHA) meluahkan rasa kecewa apabila menerima tekanan saat akhir oleh agensi tertentu berhubung penggunaan frasa berkenaan sedangkan pakej bufet Ramadan hotel berkenaan sudah dipromosikan lebih awal iaitu sejak Jan lalu.

“Kita hairan kenapa arahan dikeluarkan terlampau singkat, dua hari sebelum Ramadan dikeluarkan sedangkan ramai ahli-ahli persatuan kita sudah mula buat promosi dan menguar-uarkan promosi-promosi berbuka puasa ini pada Jan dan Feb lalu.

“Malah ada yang sudah jual early bird voucher dan sebagainya dan tiba-tiba bila dua hari sebelum Ramadan dia cakap tak boleh pakai, jadi kelam kabutlah sikit untuk kita tukar.

“Jadi mahu atau tidak kita terpaksa akur dan tidak lagi pakai (frasa itu), kita perkenalkan pakej kita sebagai Hidangan Makan Malam Hidangan Mengukir Senyuman sahaja,” katanya.

Malah, katanya, pakej tahun ini turut menampilkan kelainan dengan memperkenalkan semi bufet iaitu gabungan makanan berhidang dan bufet pada harga RM128 untuk dua orang.

“Kalau ikutkan harga kita satu set RM128 itu sama sahaja dengan harga untuk tahun lepas. Kalau dibahagikan kepada dua ia hanya RM64.


Malaysia belum sampai ke peringkat krisis makanan – MAFI

KUALA LUMPUR, 30 Mei – Kementerian Pertanian dan Industri Makanan (MAFI) hari ini memberi jaminan bahawa bekalan makanan dalam negara masih mencukupi dan negara belum sampai ke peringkat krisis makanan seperti yang didakwa sesetengah pihak.

Timbalan Ketua Setiausaha (Pembangunan) kementerian itu, Datuk Badrul Hisham Mohd berkata meskipun terdapat sedikit gangguan terhadap bekalan makanan khususnya ayam dan gandum, namun ia tidak menjejaskan bekalan negara.

Secara keseluruhan, negara kita mengeluarkan sekitar 54 juta ekor ayam sebulan dan kapasiti mengeluaran ini boleh menampung keseluruhan keperluan rakyat,” katanya ketika menjadi tetamu program Koresponden Bernama terbitan Bernama TV bertajuk “Krisis Makanan: Apakah Jaminan MAFI Terhadap Sekuriti Makanan Negara ?” hari ini.

Beliau berkata selain itu, sekitar 72 peratus daripada keseluruhan perbelanjaan menternak ayam adalah makanan dan makanan ayam ini diimport dari luar negara seperti Brazil dan Argentina.

“Jagung bijian yang digunakan untuk makanan ayam kita tidak tanam lagi di Malaysia secara besar-besaran dan oleh sebab itu, MAFI ke arah mengindustrikan jagung bijian supaya kita dapat menyelesaikan isu import jagung bijian dari luar negara,” katanya.

Badrul Hisham turut mencadangkan agar pengeluar sawit misalnya memperuntukkan sedikit daripada keluasan tanah ladang untuk penanaman jagung bijian sebagai langkah mengurangkan kebergantungan negara kepada jagung bijian dari luar negara yang memakan kos yang tinggi.

Dalam pada itu, mengulas mengenai isu gandum pula, Badrul Hisham berkata keputusan India mengenakan sekatan eksport gandum tidak memberi kesan memandangkan sumber utama bekalan gandum negara datang daripada Australia, Amerika Syarikat dan negara-negara lain.

Sementara itu, Badrul Hisham berkata MAFI dan Kementerian Dalam Negeri dan Hal Ehwal Pengguna (KPDNHEP) sedang berusaha mengatasi isu ini bagi memastikan rakyat mendapat bekalan makanan yang mencukupi.- BERNAMA


Dua lelaki maut, bas bertembung motosikal

SEREMBAN 5 Julai – Dua lelaki maut dalam kemalangan membabitkan sebuah bas yang dipercayai bertembung dengan sebuah motosikal di Jalan Persiaran Korporat, Nilai dekat sini awal pagi tadi.

Ketua Polis Daerah Nilai Superintendan Mohd Fazley Ab Rahman berkata, dalam kejadian kira-kira jam 1.20 pagi itu, mangsa berusia 59 tahun yang juga pemandu bas maut di lokasi kejadian, akibat kecederaan parah di kepala dan kaki.

Menurutnya, penunggang motosikal yang juga penyelia kilang berusia 36 tahun itu pula parah di bahagian kepala, dan disahkan meninggal dunia ketika mendapatkan rawatan di Zon Merah, Hospital Tuanku Ja’afar (HTJ), di sini.

“Siasatan awal mendapati pemandu bas bergerak dari arah Lapangan Terbang Kuala Lumpur (KLIA) menuju ke Nilai dan melanggar sebuah motosikal yang dipercayai sedang keluar simpang dari arah kanan.

“Akibat pelanggaran, menyebabkan bas berkenaan hilang kawalan dan terlanggar pokok di bahu kanan jalan itu hilang kawalan dan terlanggar pokok di bahu kanan jalan raya, manakala pemandu bas itu tersepit dan maut di tempat kejadian,” katanya dalam kenyataan di sini, hari ini.

Beliau berkata, mayat mangsa dibawa ke Unit Forensik HTJ untuk bedah siasat dan kes disiasat menurut Seksyen 41(1) Akta Pengangkutan Jalan 1987.


MUFC tekad kikis imej pasukan ‘tumpul’

BANDARAYA MELAKA 3 Mac – Melaka United Football Club (MUFC) melaungkan ikrar untuk menjadi sebuah pasukan berwajah baharu dan lari dari imej pasukan ‘tumpul’ menjelang saingan Liga Super musim 2021 yang akan membuka tirai 5 dan 6 Mac ini.

Ketua Jurulatihnya, Zainal Abidin Hassan berkata, antara fokus utama skuad Hang Tuah musim ini ialah memperbaiki ketajaman penyudah bagi memastikan pasukan tidak lagi ketandusan gol seperti musim lalu.

“Memang saya tak nafikan beberapa musim sebelum ini kita ketandusan gol. Jadi tahun ini sememangnya saya ingin memperbaiki barisan serangan. Itu yang penting kerana tanpa gol kita tak akan menang perlawanan.

“Jadi sikit pembaharuan untuk tahun ini kita telah perbaiki bahagian serangan yang mana kita kini mempunyai lebihan pemain import di bahagian attacking force.

“Kita juga mengharapkan pemain seperti Kecik (Wan Zaharulnizam) dan Sony Norde yang banyak memberi kesan attacking force ini untuk memberi ketajaman kepada Alex dos Santos Goncalvez di bahagian atas,” katanya ketika ditemui Melaka Hari Ini sebelum sesi latihan pasukan di Stadium Hang Tuah.

Mengulas mengenai persiapan menentang Sabah di Stadium Hang Jebat, Sabtu ini, Zainal berkata pasukannya sudah hampir bersedia untuk memberikan cabaran hebat dalam aksi pembukaan itu.

Namun, beliau mengakui masih buntu untuk memilih kesebelasan utama terbaik dalam perlawanan itu memandangkan hampir kesemua pemain menunjukkan keinginan untuk berbakti kepada pasukan.

“Alhamdulillah saya ingin memilih 11 pemain tapi saya nampak lebih daripada 11 yang boleh bermula untuk aksi menentang Sabah Sabtu ini.

“Jadi saya ada masa lagi untuk menentukan kesebelasan yang terbaik. InsyaAllah hanya kesebelasan terbaik akan diturunkan pada perlawanan pertama itu nanti,” katanya lagi.


Tiada kes kematian dikait langsung dengan vaksin COVID-19

KUALA LUMPUR 23 Nov – Tiada kes kematian dapat dikaitkan secara langsung dengan vaksin COVID-19 yang diberikan sepanjang tempoh pelaksanaan Program Imunisasi COVID-19 Kebangsaan (PICK) bermula 24 Feb sehingga 20 Nov lepas, kata Timbalan Menteri Kesihatan II Datuk Aaron Ago Dagang.

Beliau berkata ia hasil penilaian kasualti melalui post mortem walaupun terdapat 535 laporan melibatkan kes kematian dalam kalangan penerima vaksin dalam tempoh itu.

“Laporan penyiasatan ini kemudiannya diserahkan kepada Jawatankuasa Farmakovigilans Khas Vaksin COVID-19 (JFK) untuk penilaian kasualti atau hubung kait antara kesan sampingan dan vaksin,” katanya ketika sesi pertanyaan lisan di Dewan Rakyat hari ini.

Beliau menjawab soalan R. Sivarasa (PH-Sungai Buloh) mengenai hasil pemantauan Kementerian Kesihatan terhadap penerima vaksin COVID-19 termasuk kes kematian dan kesan negatif yang dikaitkan secara langsung kepada pemberian vaksin.

Aaron berkata sepanjang tempoh itu, sistem pelaporan Pusat Pemonitoran Kesan Advers Ubat Kebangsaan, Agensi Regulatori Farmasi Negara (NPRA) telah menerima 23,163 laporan kes advers susulan imunisasi vaksin iaitu 0.45 laporan bagi 1,000 dos yang diberikan.

Beliau berkata daripada jumlah itu, 93.3 peratus daripada laporan kes melibatkan kesan sampingan ringan dan sederhana seperti sakit di tempat suntikan, demam, pening dan keletihan.

“Daripada jumlah ini, hanya 1,549 laporan dikategorikan sebagai serius iaitu bersamaan 0.03 laporan bagi setiap 1,000 dos yang diberikan, dan mereka ini dimasukkan ke hospital untuk pemantauan dan rawatan lanjut bagi beberapa hari,” katanya.

Timbalan menteri itu turut memaklumkan sepanjang tempoh sama, sejumlah 51,842,386 dos vaksin COVID-19 melibatkan vaksin Pfizer, AstraZeneca, Sinovac, CanSino dan Sinopharm telah diberikan. – BERNAMA


Isu kesihatan awam, tindakan tangani COVID-19 tumpuan hari kedua sidang khas Dewan Rakyat

KUALA LUMPUR 27 Julai – Isu kesihatan awam dan tindakan menangani pandemik COVID-19 yang melanda negara menjadi tumpuan utama pada hari kedua Mesyuarat Khas Penggal Ketiga Parlimen Ke-14, hari ini.

Menurut Aturan Urusan Mesyuarat di laman rasmi Parlimen, perkara itu akan diperjelaskan Menteri Kesihatan Datuk Seri Dr Adham Baba, disusuli sesi Ahli-ahli Parlimen mengemukakan persoalan penjelasan lanjut dan cadangan sebelum dijawab menteri berkenaan.

Antara topik yang dijangka bakal diketengahkan termasuk langkah mitigasi menangani peningkatan kes, penambahan kapasiti di fasiliti kesihatan awam seluruh negara dan kebajikan petugas kesihatan.

Pada sidang khas itu, kesemua 220 Ahli Parlimen termasuk yang belum divaksin dibenarkan hadir ke Dewan Rakyat dengan pematuhan prosedur operasi standard (SOP) yang ketat, termasuk perlu menjalani ujian saringan COVID-19 serta memakai pelitup muka.


Piala Dunia 2022: Sepanyol, Jerman diundi dalam kumpulan sama

Sementara itu, juara dunia 2018 Perancis pula berada dalam Kumpulan D, bersama Denmark, Tunisia dan pemenang playoff antara Peru atau Australia/Emiriah Arab Bersatu.

Piala Dunia akan diadakan dari 21 Nov hingga 18 Dis menyaksikan 32 pasukan akan bertanding merebut piala berprestij itu. – BERNAMA


Remaja masyarakat Orang Asli berdebar nak mengundi

TABOH NANING 19 November – Berdebar dan takut, itulah perkongsian daripada remaja masyarakat Orang Asli dari Kampung Bukit Payung, di sini yang pertama kali menunaikan tanggungjawab sebagai pengundi.

Suhaida Nazri, 19, berkata, pengalaman kali pertama terbabit secara langsung dalam proses demokrasi itu bagaimanapun berjalan lancar dengan bantuan daripada petugas Suruhanjaya Pilihan Raya (SPR).

“Tadi seawal jam 9 pagi saya ke pusat mengundi di Sekolah Kebangsaan Cherana Putih, melaksanakan tanggungjawab sebagai pengundi bukan sukar dan tidak mengambil masa yang lama.

“Selepas semuanya selesai perasaan berdebar dan takut itu bertukar menjadi seronok kerana sudah menjalankan tanggungjawab sebagai rakyat Malaysia hari ini,” katanya ketika ditemui, hari ini.

Seorang lagi remaja masyarakat Orang Asli Shahrul Sairif, 18, bersama abangnya Erry Sairif, 21, dan ahli keluarga lain keluar awal bagi mengelakkan kesesakan di tempat pembuangan undi.

“Pada awalnya saya tidak endahkan sangat hal ini namun tertuja untuk mengundi selepas diberikan penerangan mengenai kepentingan tanggungjawab dan hak kita sebagai pengundi,” katanya.

Sementara itu Enjer Doi, 33, tinggal di Jempol, Negeri Sembilan pulang ke kampung asalnya itu pagi semalam kerana risau terlepas peluang untuk mengundi.

“Meskipun hujan sepanjang perjalanan saya tetap pulang ke kampung. Bukan sekadar menunaikan tanggungjawab tetapi mengambil kesempatan yang ada untuk berjumpa keluarga,” katanya.

Tok Batin masyarakat Orang Asli Kampung Bukit Payung Nur Isjemei Ismail, 37, berkata, 90 peratus daripada keseluruhan 260 penduduk di penempatan itu keluar menunaikan tanggungjawab setakat jam 4 petang tadi.

“Jumlah berkenaan adalah termasuk remaja berusia 18 tahun yang kali pertama mengundi dan mereka yang tinggal di luar tinggal Negeri Melaka.


Bajet 2023: Blok Wanita dan Kanak-kanak Hospital Melaka akan dibina

KUALA LUMPUR 7 Oktober – Bangunan Blok Wanita dan Kanak-Kanak di Hospital Melaka turut diberikan perhatian untuk ditambah baik menerusi pembentangan Bajet 2023, hari ini.

Menteri Kewangan, Datuk Seri Tengku Zafrul Abdul Aziz berkata, sebanyak RM1.8 bilion diperuntukkan bagi pembelian peralatan untuk klinik, hospital dan fasiliti baharu.

“Antaranya Hospital Maran di Pahang dengan kos RM357 juta, Bangunan Blok Wanita dan Kanak-kanak di Hospital Melaka serta lima klinik kesihatan baharu di Linggi Negeri Sembilan, Penampang Sabah dan Sepupuk Sarawak,” katanya.


COVID: Kes harian baharu naik semula setelah lima hari catat penurunan – KP Noor Hisham

KUALA LUMPUR, 23 Mac – Selepas lima hari berturut-turut mencatat penurunan di bawah angka 20,000, kes positif harian COVID-19 negara semalam meningkat semula dengan merekodkan 21,483 kes berbanding 17,828 pada Isnin.

Ketua Pengarah Kesihatan Tan Sri Dr Noor Hisham Abdullah berkata daripada 21,483 kes positif COVID-19 yang dicatatkan semalam, 1,339 kes melibatkan kemasukan ke hospital dengan 553 kes atau 41.3 peratus adalah dalam kategori 3, 4, dan 5 manakala 786 kes atau 58.7 peratus adalah kategori 1 dan 2.

Beliau berkata 32,561 kes sembuh dilaporkan semalam, menjadikan kumulatif kes sembuh 3,745,229 kes, dan tiga negeri menunjukkan peratusan pengisian katil COVID-19 bagi kes kritikal atau Unit Rawatan Rapi (ICU) melebihi 50 peratus iaitu Kuala Lumpur (70 peratus), Johor (62 peratus), dan Selangor (60 peratus).

Dr Noor Hisham dalam kenyataan di sini hari ini berkata pesakit COVID-19 yang memerlukan alat bantuan pernafasan (ventilator) meningkat kepada 209 pesakit dengan peratusan penggunaan ventilator 24 peratus.

Mengenai nilai kadar kebolehjangkitan (Rt) COVID-19 negara, beliau berkata ia menurun kepada 0.91 dengan Sarawak mencatatkan Rt tertinggi iaitu 1.01 diikuti Perak dengan 1.00.- BERNAMA


Bayaran Bantuan Khas COVID-19 Fasa 1 mulai 6 September – PM

KUALA LUMPUR 1 Sept – Bayaran Bantuan Khas COVID-19 (BKC) Fasa 1 akan mula dikreditkan dalam akaun pengguna mulai 6 September (Isnin) ini dan dijangka selesai sepenuhnya pada 10 September 2021.

Perdana Menteri Datuk Seri Ismail Sabri Yaakob berkata, kerajaan mengambil maklum isu kelewatan bayaran BKC itu yang sepatutnya dilaksanakan pada Ogos lalu.

“Saya telah mengarahkan Kementerian Kewangan menyegerakan pembayaran BKC. Hari ini (1 September 2021) dana berjumlah RM3.1 bilion telah disalurkan kepada institusi perbankan yang berkaitan.

“Proses pengkreditan Fasa 1 akan bermula pada 6 September dan dijangka selesai pada 10 September ini. BKC akan memanfaatkan seramai 10 juta penerima terdiri daripada kategori miskin tegar, B40 dan M40 serta golongan bujang yang berkelayakan,” katanya.

“Pada 28 Jun lalu, kerajaan telah mengumumkan Pakej PEMULIH sebagai antara inisiatif pemberian bantuan menyeluruh kepada rakyat dalam mengharungi kesan akibat pandemik COVID-19.

“Saya sentiasa peka terhadap keluh-kesah rakyat dan berharap pembayaran BKC ini sedikit sebanyak mampu meringankan beban rakyat yang terkesan akibat COVID-19.


Tiada hasrat naik harga minyak masak peket bersubsidi – Salahuddin

KUALA LUMPUR, 8 Jun – Kerajaan tidak bercadang untuk menaikkan harga minyak masak peket bersubsidi, namun akan memperkenalkan mekanisma subsidi bersasar selepas sistem Pangkalan Data Utama (PADU) siap sepenuhnya.

Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata langkah untuk menaikkan harga barangan keperluan itu belum sesuai untuk dilaksanakan berikutan rakyat masih bergelut dengan kenaikan kos sara hidup.

“…kerajaan akan memulakan inisiatif pemberian subsidi secara bersasar kepada rakyat kerana kerajaan banyak berbelanja untuk subsidi minyak masak peket dan minyak petrol RON95 misalnya dan barang subsidi lain.

“Namun, buat masa ini kerajaan masih mengekalkan subsidi ini demi rakyat. Apabila ekonomi telah pulih, kita wujudkan kembali ekosistem yang sempurna dan juga subsidi disasarkan (kepada mereka yang layak) seterusnya kita dapat membuat penjimatan dari segi perbelanjaan negara,” katanya pada sesi Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan tambahan Azli Yusof (PH-Shah Alam) sama ada kerajaan berhasrat menaikkan harga minyak masak peket bersubsidi sebagai langkah mengurangkan ketirisan selain membantu peniaga kecil serta menggalakkan persaingan sihat antara pengeluar barang keperluan itu.

Menjawab soalan asal Azli berhubung permintaan tinggi terhadap minyak masak terpakai untuk dijadikan sebagai bahan bakar biobahan api, Salahuddin berkata ia berpotensi menjadi sumber ekonomi khususnya kepada suri rumah dan perusahaan mikro, kecil dan sederhana (PMKS).

Katanya kementerian itu telah mengadakan perbincangan awal dengan syarikat petroleum Petronas yang boleh berperanan sebagai agensi kerajaan untuk membawa industri itu menjadi ekonomi skala yang membantu menambah pendapatan negara dan golongan terlibat.

Sementara itu, menjawab soalan tambahan Datuk Seri Tuan Ibrahim Tuan Man (PN-Kubang Kerian), Salahuddin berkata Kementerian Peladangan dan Komoditi bertanggungjawab dalam mengeluarkan lesen kepada syarikat pengumpulan minyak masak terpakai.

“Sehingga kini tiada kes besar yang dibawa ke mahkamah melibatkan aktiviti pemprosesan semula minyak masak terpakai dan dijual pada harga murah,” katanya.

Tuan Ibrahim sebelum itu bertanyakan tentang kawalan terhadap syarikat berlesen untuk mengumpul minyak masak terpakai berikutan terdapat dakwaan ada syarikat yang pengumpul dan mencampurkan bahan itu daripada kedai makan tidak halal seterusnya menjual semula dengan harga murah.


Banjir: Pos Malaysia tutup operasi sementara

KUALA LUMPUR 19 Dis – Beberapa cawangan Pos Malaysia terpaksa menutup operasi susulan banjir besar melanda beberapa kawasan sejak Jumaat lalu.


KBS akan teliti isu kemelut bola sepak Melaka

DUYONG 17 Disember – Kemelut membabitkan Kelab Bola Sepak Melaka United (Melaka United FC) menjadi antara perkara yang mendapat perhatian Kementerian Belia dan Sukan (KBS).

Timbalan Menteri Belia dan Sukan, Adam Adli Abdul Halim berkata, pihaknya akan meneliti dahulu perkara tersebut dan memanggil pihak terbabit untuk mencari penyelesaian.

“Apapun kita akan teliti dahulu isu tersebut. Jadi kita kena dengar dahulu dan cuba dalami masalah, memang kita ada terima aduan.

“Saya percaya kita akan ambil inisiatif yang terbaik dan cuba untuk kita tengok bagaimana dapat membantu dan hal ini bukan sahaja diguna pakai utk pasukan bola atau Melaka United sahaja, tapi semua (sukan) yang mempunyai isu sama,” katanya.


UMNO perlu ada saluran sesuai tarik pengundi muda – Shahril

BANDARAYA MELAKA 13 Okt – UMNO perlu mempunyai kaedah baharu untuk menyampaikan maklumat bagi menarik sokongan pengundi muda terutama golongan berusia 18 tahun kepada parti itu pada pilihan raya akan datang.

Katanya, generasi muda kini mempunyai banyak pilihan saluran termasuk media sosial seperti Facebook dan Instagram dalam mendapatkan maklumat, justeru UMNO perlu memastikan setiap maklumat dapat disalurkan terus kepada rakyat dan bukan kepada penyokong tegar semata-mata.

“UMNO tidak boleh menggunakan saluran yang nampak kita selesa yang mana kalau kita bercakap itu, yang suka adalah orang UMNO, yang share adalah orang UMNO dan penyokong-penyokong tegar UMNO.

Beliau ditemui pada sidang media majlis penyampaian hadiah kepada pemenang Pertandingan Pidato Online Penerangan UMNO Malaysia (PUMAS) Negeri Melaka yang disempurnakan oleh Pengerusi Badan Perhubungan UMNO Melaka, Datuk Seri Ab Rauf Yusoh.

Dalam pada itu, Shahril turut menzahirkan ucapan terima kasih kepada Perdana Menteri, Datuk Seri Ismail Sabri Yaakob di atas pelantikannya sebagai Pengarah Ekonomi di Pejabat Perdana Menteri.

Katanya, amanah yang diberikan itu akan dipikul sebaik mungkin dalam usaha memulihkan ekonomi rakyat terutama golongan muda tanpa mengira kaum yang terkesan akibat pandemik COVID-19.

“Selama ini kita berperang dengan COVID-19 dan untuk keluar dari kekangan-kekangan dan kemelesatan akibat COVID-19 tidak ada cara lain melainkan pemulihan ekonomi.

“Jadi itu akan jadi fokus kerajaan dan saya hanya sebagai satu komponen dalam usaha yang lebih luas untuk kita menjayakan agenda itu,” katanya.


Sektor kredit komuniti, pemberi pinjam wang dibenar operasi- KPKT

PUTRAJAYA 23 Jun – Syarikat kredit komuniti atau pemberi pinjam wang yang berdaftar di bawah Kementerian Perumahan dan Kerajaan Tempatan (KPKT) dibenarkan beroperasi dalam tempoh fasa satu Perintah Kawalan Pergerakan (PKP), berkuat kuasa serta-merta.

KPKT berkata keputusan tersebut dicapai dalam Mesyuarat Sidang Khas Majlis Keselamatan Negara (MKN) pada 18 Jun lepas yang dipengerusikan Perdana Menteri Tan Sri Muhyiddin Yassin.

Susulan itu, KPKT berkata syarikat kredit komuniti atau pemberi pinjam wang perlu membuat permohonan baharu kebenaran pengoperasian menerusi www.miti.gov.my dengan mengakses portal COVID-19 Intelligent Management System (CIMS) 3.0 melalui pautan notification.miti.gov.my, berkuat kuasa hari ini.

Bagi syarikat kredit komuniti di Sabah, Sarawak dan Wilayah Persekutuan Labuan, kebenaran beroperasi perlu dirujuk kepada pihak berkuasa berkenaan seperti Kementerian Kewangan Negeri Sabah, Jabatan Kerajaan Negeri Sarawak dan Perbadanan Labuan.

Menurut KPKT, beberapa prosedur operasi standard (SOP) telah dikemas kini bagi sektor berkenaan, antaranya waktu operasi dan waktu bertemu pelanggan dihadkan dari 9 pagi hingga 5 petang dan hanya dua pelanggan dibenarkan berada di dalam premis pada satu-satu masa.

“Pelanggan digalakkan untuk membuat janji temu sebelum mengunjungi premis bagi mengurangkan bilangan pelanggan yang beratur, manakala kapasiti pekerja adalah terhad kepada 60 peratus kehadiran pekerja termasuk operasi dan pengurusan,” kata KPKT.

Menurut KPKT, pihak berkenaan wajib menyediakan kemudahan QR Code MySejahtera, buku pendaftaran kehadiran pelanggan dan diwajibkan mendaftar masuk di MySejahtera atau menulis secara manual bagi kawasan yang tiada capaian Internet atau pelanggan yang tidak mempunyai telefon pintar.

“Pelanggan yang mempunyai suhu melebihi 37.5 Celcius atau menunjukkan simptom seperti sakit tekak, batuk, selesema, sesak nafas tidak dibenarkan memasuki premis,” kata KPKT.

KPKT berkata syarikat kredit komuniti perlu memaklumkan segera kepada KPKT dan merujuk kepada SOP MKN dan Kementerian Kesihatan sekiranya terdapat kakitangan atau pelanggan yang disahkan positif COVID-19.

Untuk sebarang pertanyaan lanjut, orang ramai boleh menghubungi pegawai di Bahagian Kawalan Kredit Komuniti KPKT di talian 03-8891 4695/4661/4659/4652/4721 bagi urusan pelesenan dan 03-8891 4690/4668/4658/4708 bagi urusan aduan.


Saksi sahkan Bella berusia 15 tahun pada tahun 2020

KUALA LUMPUR, 21 Julai – Mahkamah Sesyen di sini hari ini diberitahu bahawa usia remaja perempuan sindrom Down yang dikenali sebagai Bella ketika menjalani ujian X-ray bone age (anggaran usia tulang) pada tahun 2020 berumur 15 tahun.

Pegawai Perubatan Jabatan Radiologi Hospital Queen Elizabeth, Kota Kinabalu, Sabah, Dr B. Anulaawathi, 39, berkata umur remaja itu diketahui 15 tahun selepas analisis dibuat melalui tiga aspek iaitu chronological age, brush foundation data dan buku rujukan, Radiographic Atlas of Skeletal Development of the Hand and Wrist Book by Greulich and Pyle.

Saksi pendakwaan ke-13 yang sebelum ini bertugas di Jabatan Radiologi Hospital Tunku Azizah, Kuala Lumpur berkata laporan X-ray itu telah siap pada 3 Ogos 2020 selepas menerima permohonan X-ray daripada Jabatan Pediatrik pada 23 Julai 2020.

“Bella lebih tua daripada gambar rujukan umur 13.6 tahun (13 tahun enam bulan). Kami terus melihat pada gambar rujukan untuk umur 15 tahun dan mendapati gambar itu sama dengan X-ray Bella iaitu plat pertumbuhan tulang di pergelangan tangan masih kelihatan,” kata saksi itu.

Ketika ditanya semasa pemeriksaan utama oleh Timbalan Pendakwa Raya Nor Azizah Mohamad, sama ada buku rujukan itu digunakan sebagai prosedur operasi standard (SOP) bagi analisis bone age di hospital seluruh negara, saksi itu menjawab ya.

Sementara itu, Dr Anulaawathi berkata buku rujukan itu mengandungi siri X-ray sebagai rujukan bagi jantina dan umur seseorang individu bermula lahir sehingga berusia 18 tahun.

Semasa ditanya pendakwaan sepanjang melakukan prosedur analisis bone age adakah beliau pernah berjumpa dengan sesiapa termasuk Bella dan pasukan pediatrik, saksi menjawab: Tidak.

Ketika ditanya peguam Nur A’minahtul Mardiah Md Nor yang mewakili Siti Bainun, peranan saksi itu hanya menyediakan laporan selepas mendapat arahan daripada pasukan pediatrik, Dr Anulaawathi menjawab: Betul.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.


5 lokasi pelancongan Melaka catat nilai jualan tiket RM1.8 juta

AYER KEROH 20 Okt. – Lima lokasi pelancongan utama Melaka berjaya merekodkan nilai jualan tiket hampir RM1.8 juta sejak sektor pelancongan dibuka semula 1 Oktober lalu.

Pengurus Besar Bahagian Promosi Pelancongan (BPP) Melaka, Sa’ari Basiron berkata, jumlah itu membabitkan sebanyak 64,408 jualan tiket terjual setakat 17 Oktober lalu.

Menurutnya, lima lokasi terbabit ialah Zoo Melaka, Melaka River Cruise, Menara Taming Sari, A Famosa Resort dan tiga muzium membabitkan Muzium Sejarah dan Etnografi, Muzium Samudera dan Muzium Kapal Selam.

“Lima lokasi yang pada asalnya disenaraikan dalam Program COVID-19 Free Destination di bawah Kementerian Pelancongan, Seni dan Budaya (MOTAC) telah menunjukkan peningkatan positif dalam sektor pelancongan Melaka.

“Peningkatan jualan tiket terhadap kesemua lokasi pelancongan direkod mendadak sejurus selepas sektor pelancongan dalam negeri dibuka dan ia menunjukkan pertambahan sebaik kebenaran merentas negeri dibuka bermula 11 Oktober lalu.

“Setakat 1 hingga 17 Oktober lalu sebanyak RM1,789,231.15 nilai jualan tiket dari kelima-lima senarai lokasi pelancongan utama diterima sepanjang tempoh berkenaan,” katanya kepada Melaka Hari Ini.

Mengulas lanjut, Sa’ari berkata, Zoo Melaka menjadi destinasi yang merekodkan tempahan tiket tertinggi di negeri ini selepas 18,896 tiket dengan nilai jualan RM780,260.55 berjaya dijual dalam tempoh itu.

“Ia diikuti dengan Melaka River Cruise sebanyak 17,798 dengan nilai jualan sebanyak RM377,763.40, seterusnya Menara Taming Sari 15,346 tiket berjaya dijual dengan jualan sebanyak RM164,877.20.

“Manakala, A’Famosa Resort sebanyak 9,173 tiket dijual dan menerima jumlah jualan sebanyak RM450,000 diikuti ketiga-tiga muzium berkenaan iaitu 3,195 tiket dibeli pelancong dan menerima sejumlah RM16,330,” katanya.


Bekas ADUN Larkin umum keluar Bersatu

JOHOR BAHRU, 29 Jan – Selepas bekas Ahli Dewan Undangan Negeri (ADUN) Puteri Wangsa Mazlan Bujang, Bersatu hari ini kehilangan seorang lagi ahli apabila bekas ADUN Larkin Datuk Mohd Izhar Ahmad mengumumkan keluar parti itu berkuat kuasa serta-merta.

Mohd Izhar yang juga Pengerusi Jawatankuasa Pelaburan, Pembangunan Usahawan, Koperasi dan Sumber Manusia Johor berkata langkah itu terpaksa diambil setelah mendapati parti itu telah hilang hala tuju dan gagal meneruskan agenda penubuhannya sebelum ini selain hilang kepercayaan kepada presiden.

“Saya bersyukur dapat berkhidmat untuk rakyat dan melepasi KPI (petunjuk prestasi utama) sebagai wakil rakyat dan Exco malah, saya tiada kontroversi, rekod buruk dan saya kekal bekerja untuk rakyat.

“Saya percaya demi kestabilan politik dan kemajuan negeri Johor, saya ingin menyeru semua pengundi dan penyokong saya khususnya di DUN Larkin untuk memberi undi kepada Barisan Nasional (BN),” katanya pada sidang media di sini hari ini.

Menurut Mohd Izhar, buat masa ini beliau akan mengambil langkah berdiam diri dan tidak akan terlibat untuk mempertahankan kerusi Dewan Undangan Negeri (DUN) Larkin yang dimenanginya pada Pilihan Raya Umum ke-14 (PRU14) atau bertanding di mana-mana DUN pada Pilihan Raya Negeri (PRN) Johor.

Ditanya adakah terdapat lagi pimpinan Bersatu yang akan mengumumkan pengunduran daripada parti itu, Mohd Izhar berkata perkara itu di luar pengetahuannya.

“Saya tidak pernah berbincang dengan sesiapa pun termasuk Mazlan (bekas ADUN Puteri Wangsa), kami membuat (keluar) atas kesedaran kami sendiri. Jika tanya berapa ramai lagi (ahli Bersatu) akan ikut keluar, saya tidak tahu,” katanya.

Pada PRU14, Mohd Izhar merupakan calon Pakatan Harapan (PH) daripada Bersatu yang bertanding atas tiket PKR, menewaskan calon BN Datuk Yahya Jaafar dan calon PAS Zakiah Tukirin dengan majoriti 8,590 undi.

Mazlan yang juga Pengerusi Jawatankuasa Pendidikan, Penerangan, Warisan dan Budaya Johor itu dipetik sebagai berkata turut sama meletakkan jawatan ialah 22 Ahli Jawatankuasa Bersatu Tebrau. – BERNAMA


Malam ‘magis’ di bumi Melaka

BANDA HILIR 6 Ogos – Malam Gala Magic Of The Night di Dataran Sungai Melaka, di sini, malam ini berlangsung cukup gah dan penuh berwarna-warni.

Hadir sama Ketua Menteri Datuk Seri Utama Sulaiman Md Ali; Menteri Komunikasi dan Multimedia (MenKOMM) Tan Sri Annuar Musa; Timbalan Menteri Pelancongan, Kesenian dan Kebudayaan Datuk Seri Dr Santhara J.P; Speaker Dewan Undangan Negeri (DUN) Datuk Wira Ibrahim Durum; Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh; dan Exco Pelancongan, Warisan dan Kebudayaan negeri Datuk Muhammad Jailani Khamis.

Antara persembahan yang memukau ribuan hadirin di sepanjang Dataran Sungai Melaka ialah teater muzikal mengenai sejarah Melaka dan perarakan bot berhias yang mewakili suku kaum dan etnik.

Untuk rekod, Magic Of The Night 2022 yang dianjurkan Kementerian Pelancongan, Seni dan Budaya (MOTAC) dilangsungkan selama tiga hari bermula 5 hingga 7 Ogos bertempat di Banda Hilir.

Antara pengisian program itu termasuklah karnival kerjaya pelancongan, perasmian Galeri Kota Warisan Melaka dan Buku Warisan Kebangsaan Orang Hidup (WAKOH) dan Magical Melaka Food & Fruit Fest.


MUFC sia-siakan peluang jamin tempat di Liga Super

PENGENDALI Kelab Bolasepak Melaka United (MUFC), Zainal Abidin Hassan menyifatkan keputusan seri 1-1 dengan Selangor FC semalam sebagai satu kerugian buat pasukan.

Jelasnya, ia berikutan skuad Hang Tuah sepatutnya sudah boleh menjamin tempat lebih awal di Liga Super musim depan sekiranya memanfaatkan peluang mengutip tiga mata penuh tatkala pasukan lawan terpaksa beraksi dengan 10 pemain.

“Mereka akan mendesak terutama apabila ketinggalan dan menambahkan usaha mereka. Bukan sekali, tapi sudah banyak kali kita mendapat gol di saat-saat akhir.

“Jadi, itulah ‘mindset’ yang saya nak ubah kepada pemain-pemain dalam baki dua perlawanan terakhir nanti,” katanya dalam sidang media selepas perlawanan.

Dalam aksi di Stadium MBPJ Kelana Jaya itu, MUFC ketinggalan pada minit ke-18 hasil jaringan Hein Htet Aung sebelum berjaya mengikat kedudukan seminit sebelum permainan tamat menerusi Manuel Ott.

Mengulas lanjut, Zainal mengakui kehilangan beberapa tonggak utama akibat kecederaan seperti penyerang import, Giovanne Gomez dan pemain sayap, S Kumaahran nyata menjejaskan rentak pasukan.

Selepas ini, MUFC dijadual menentang pasukan di tangga kedua tercorot, Perak TBG FC di Stadium Hang Jebat pada Jumaat (3 September).


SOP PRN Johor hampir selesai – Khairy

KUALA LUMPUR, 3 Feb – Prosedur operasi standard (SOP) bagi Pilihan Raya Negeri (PRN) Johor kini berada di fasa akhir penelitian Kementerian Kesihatan (KKM) sebelum dibawa ke Suruhanjaya Pilihan Raya (SPR).

Menteri Kesihatan Khairy Jamaluddin berkata kementeriannya masih meneliti SOP PRN Johor dari segi penilaian risiko memandangkan pilihan raya itu akan dilaksanakan dalam persekitaran berbeza berbanding PRN Melaka dan Sarawak sebelum ini susulan penularan varian Omicron dalam negara.

“Apa yang kita tahu adalah SOP bagi PRN Melaka berjaya, tiada kenaikan ketara pada angka kes, dan begitu juga dengan SOP bagi PRN Sarawak.

“Tetapi SOP PRN Johor lain sedikit kerana kini kita ada penularan wabak varian Omicron,” katanya pada sidang media pelancaran Program Imunisasi COVID-19 Kanak-kanak (PICKids) di Hospital Tunku Azizah, di sini, hari ini.

“Dengan adanya Omicron, untuk mengatakan tidak akan ada peningkatan ketara pada jumlah kes, saya tidak boleh jamin. Tapi apa yang kita lihat di Johor ini, keseriusan kes dan kemasukan ke hospital tidak akan meningkat dengan mendadak tetapi akan ada kenaikan kes,” katanya.

Dalam perkembangan lain, ditanya mengenai SOP bagi ibadah umrah yang kembali dibenarkan bermula 8 Feb ini, beliau berkata prosedur itu kini sedang dimuktamadkan dan akan dibentang dalam masa terdekat.

“SOP bagi umrah, Pengarah Kawalan Penyakit KKM Datuk Dr Norhayati (Rusli) sedang muktamadkan, hari ini atau esok beliau akan bentangkan kepada saya,” katanya.

Kerajaan sebelum ini mengumumkan umat Islam di negara ini boleh kembali mengerjakan ibadah umrah bermula 8 Feb ini selepas ditangguhkan sementara pada 8 Jan lepas berikutan peningkatan varian Omicron COVID-19 dalam kalangan jemaah.


RM70 juta bukan hanya untuk bangunkan laman web tempahan vaksin- Khairy

Menteri Penyelaras Program Imunisasi COVID-19 Kebangsaan Khairy Jamaluddin berkata, RM70 juta itu juga bukanlah jumlah sebenar, sebaliknya ia adalah paras siling yang telah ditetapkan kerajaan bagi menjayakan program vaksinasi berskala besar itu.

“Itu adalah had siling dan tidak semestinya peruntukan sebenar yang akan dibelanjakan,” katanya pada sidang media Program Imunisasi COVID-19 Kebangsaan secara maya, hari ini.

Tular pertikaian mengenai peruntukan RM70 juta yang dikatakan untuk membangunkan laman web rasmi JKJAV, susulan ramai yang berhadapan dengan masalah teknikal ketika permohonan pusingan kedua janji temu vaksin AstraZeneca, semalam.

Memperincikan peruntukan RM70 juta itu Khairy berkata, antara yang dibangunkan adalah integrasi sistem bagi menghubungkan pangkalan data aplikasi MySejahtera dan sistem sedia ada Kementerian Kesihatan, sistem pengesanan pendaftaran dan vaksinasi, serta pembangunan perkhidmatan ‘Google map’ dalam aplikasi MySejahtera.

“Badan Bertindak Imunisasi COVID-19 (CITF) memandang serius perkara ini, dan selepas tempahan ditutup semalam, kita telah memulakan siasatan berkenaan punca masalah serta kelemahan sistem yang diguna pakai,” katanya.

Beliau memaklumkan siasatan akan dijalankan Unit Permodenan Tadbiran dan Perancangan Pengurusan Malaysia (MAMPU), bagi mengenal pasti serta mengatasi masalah berkaitan, untuk tindakan selanjutnya.

Dalam perkembangan lain, Khairy berkata 5,867 petugas media daripada 114 agensi media berdaftar, akan mula mendapat janji temu suntikan vaksin COVID-19 bermula minggu pertama, bulan hadapan.


USIM semarakkan agenda prosumer melalui pertanian dalam kampus

NILAI 1 April – Penanaman rock melon secara fertigasi di Jabatan Keselamatan Universiti Sains Malaysia (USIM) sejak Disember tahun lalu membuahkan hasil apabila 400 biji buah berkenaan bagi fasa pertama dituai baru-baru ini.

Penyelaras projek tanaman itu Rozaimi Kamaruddin berkata, simbolik proses tuaian hasil pertama rock melon itu disempurnakan oleh Naib Canselor USIM, Profesor Datuk Dr. Mohamed Ridza Wahiddin dan ia cukup berbaloi.

“Tanaman rock melon mengambil masa sekitar 75 hari dari hari pertama benih disemai untuk kita dapatkan saiz buah yang matang dengan kualiti isi dan rasanya yang manis apabila dipetik.

“Bagi hasil tuaian pertama ini berikan secara percuma kepada kakitangan USIM,” katanya dalam kenyataan dikeluarkan Pusat Komunikasi Strategik USIM, hari ini.

Beliau berkata, susulan kejayaan penanaman itu pihaknya menyasarkan 10,000 poli beg rock melon dapat ditanam di dalam kampus menjelang akhir tahun ini.

“Tanaman rock melon ini menggunakan teknologi fertigasi terkini seperti penyemburan baja dan air secara automatik selain mendapat bimbingan dari usahawan alumni pertanian USIM dan Jabatan Pertanian Negeri Sembilan,” katanya.

Selain rock melon, USIM turut menggerakkan agenda ‘prosumerisme’ pertanian ini melalui tanaman nanas MD2 yang diterajui oleh Pusat Sukan USIM di dalam kawasan kampus.

Bermula Februari 2020, Pusat Sukan mengusahakan secara kecil-kecilan tanaman nanas MD2 itu melalui 1,000 pokok dengan sumber kewangan awal daripada sumbangan kakitangan USIM sendiri.

Menurut Pegawai Kanan Belia dan Sukan USIM, Nur Ekhmal Buhary yang juga ketua projek tanaman itu, objektif utama penanaman nanas MD2 adalah meningkatkan pendapatan warga USIM terutamanya golongan B40 dalam meneruskan kelangsungan hidup pasca pandemik global.

Katanya, selain itu ia bertujuan meningkatkan bilangan syarikat milik warga USIM yang berdaftar dengan Suruhanjaya Syarikat Malaysia (SSM) selaku pencipta kerja dan menambah bilangan inkubator keusahawanan berasaskan prosumerisme di dalam USIM.

“Selain itu bagi menggalakkan penglibatan jabatan lain di USIM, kita mengagihkan Kit Pemulaan Tanaman Nanas MD2 iaitu 50 sulur nanas beserta 10 beg tanah organik, poli beg dan baja kepada Pasukan Latihan Pegawai Simpanan (PALAPES), Jabatan Keselamatan, Pusat Kesihatan Universiti, Pusat Perumahan Pelajar (PRUPEL) dan Pusat Kelestarian dan Kesejahteraan (C4SS),” katanya.

Sementara itu, Pusat Komunikasi Strategik USIM menjelaskan aktiviti pertanian dalam kampus itu bertujuan mempromosikan prosumerisme kepada warga kampus, iaitu bukan saja menjadi pengguna, malah pengeluar hasil pertanian.

Katanya, langkah mendedahkan warga kampus kepada bidang pertanian mampu membantu dalam menjamin kelestarian sumber dan mengurangkan kebergantungan sesuatu entiti terhadap sumber luar kerana diri sendiri kini mampu menghasilkan sendiri.


Tak mustahil kalahkan JDT: Zainal

KETUA Jurulatih Kelab Bolasepak Melaka United (MUFC) Zainal Abidin Hassan percaya skuad kendaliannya mampu mencipta kejutan menentang juara Liga Super tujuh kali, Johor Darul Ta’zim (JDT) di Stadium Sultan Ibrahim, malam esok.

Meskipun rekod pertemuan tidak memihak skuad Hang Tuah apabila tewas tujuh kali dan dua seri dalam sembilan pertemuan terdahulu, namun beliau optimis barisan pemainnya musim ini mempunyai disiplin dan keazaman yang tinggi.

Ujarnya, keinginan untuk terus mempamerkan aksi cemerlang semakin kuat berikutan kedudukan pasukan di kelompok bawahan liga walaupun belum pernah tewas dalam lima perlawanan musim ini.

“Saya tidak nafikan JDT sebuah pasukan yang bagus dan kuat. Tetapi bagi saya kemenangan tidak mustahil untuk MUFC walaupun rekod kami tidak begitu baik dalam pertemuan terdahulu.

“Tiap-tiap tahun kami mempunyai barisan pemain berbeza, jadi saya harap pasukan yang ada ini tahu mereka bermain dengan siapa dan apa perlu dilakukan untuk memperbaiki kedudukan pasukan.

“Saya berharap mereka memberi sepenuh hati dan mengikut taktikal yang ditentukan dan paling penting tidak melakukan kesilapan,” katanya ketika ditemui pada sesi latihan pasukan di Stadium Hang Tuah, petang semalam.

Mengulas sama ada penyerang import keduanya Stefan Nikolic akan diturunkan dalam perlawanan penting itu, Zainal memaklumkan pemain itu masih belum cergas sepenuhnya.


RM12.63j peruntukan pembangunan industri halal negara 2022

Beliau berkata jumlah itu merangkumi projek-projek di bawah seliaan Kementerian Perdagangan Antarabangsa dan Industri sebanyak RM3.9 juta (Pengurusan dan Pembangunan), Kementerian Pembangunan Usahawan dan Koperasi (empat projek pembangunan) bernilai RM5.1 juta dan Jabatan Perdana Menteri  (tiga projek pembangunan) bernilai RM3.63 juta.

“Selain itu, pembangunan industri halal akan dilonjakkan melalui Pelan Induk Industri Halal 2030 yang menggariskan tujuh teras strategik dengan memberi tumpuan terhadap penghasilan produk dan perkhidmatan bermutu tinggi di sepanjang rantaian bekalan halal.

“Langkah dan usaha ini dijangka akan meningkatkan sumbangan industri halal kepada Keluaran Dalam Negara Kasar (KDNK) sebanyak 8.1 peratus dan menjana pendapatan eksport sebanyak RM56 bilion pada 2025 berbanding 6.6 peratus dan RM30.5 bilion pada 2020,” katanya pada sesi soal jawab di Dewan Rakyat hari ini.

Katanya projek pembangunan industri halal yang dijalankan di bawah Rancangan Malaysia Ke-12 untuk mempertingkatkan industri halal merangkumi Pembangunan Kompentensi Modal Insan dan Pengetahuan Sektorial Halal, ‘Halal Home Grown Champion- Sourcing Partnership,’ ‘Malaysia Global Halal Show: Bridging Halal Markets’ dan Program Latihan Industri Halal.

Beliau menjawab soalan Datin Paduka Dr Tan Yee Kew (PH-Wangsa Maju) berhubung projek dan program untuk meningkatkan daya saing industri halal bagi merebut peluang pasaran halal yang lebih besar. – BERNAMA


Hasni tawar diri bertanding Naib Presiden UMNO

JOHOR BAHRU, 4 Feb –  Bekas Pengerusi Badan Perhubungan UMNO Johor  Datuk Seri Hasni Mohammad hari ini menawarkan diri untuk bertanding jawatan Naib Presiden UMNO pada pemilihan akan datang.

“Saya menawarkan diri sebagai calon Naib Presiden UMNO pada pemilihan parti kali ini. Saya percaya ramai tokoh lain termasuk penyandang Datuk Seri Mohamed Khaled Nordin akan mempertahan dan bertanding jawatan itu.

“Atas semangat untuk terus menyumbang bakti kepada parti pada semua peringkat, maka saya tawarkan diri untuk bertanding,” katanya pada sidang media selepas menghadiri Mesyuarat Khas Badan Perhubungan UMNO Johor, di sini, hari ini.

Hasni yang juga Ahli Dewan Undangan Negeri Benut, berkata UMNO masih parti yang relevan terutama dengan jangkaan hampir 10 pemimpin dijangka menawarkan diri mempertahan dan bertanding jawatan Naib Presiden.

“Dikatakan ada 10 penjuru pertandingan jawatan Naib Presiden (sekali gus) membuktikan walau apa jua dikata orang terhadap UMNO termasuk ditolak masyarakat dan tidak relevan, namun ia terus jadi pilihan. Saya melihat ramai pemimpin yang tampil untuk tawar diri itu adalah petanda positif untuk parti dan beri gambaran pimpinan UMNO tidak tinggalkan perjuangan parti,” kata bekas Menteri Besar Johor itu.

Pada 27 Jan lepas, Hasni digugurkan daripada jawatan Pengerusi Badan Perhubungan UMNO Johor, selepas menjawat jawatan itu sejak 2018 dan digantikan dengan Mohamed Khaled.


UiTM di kedudukan ke-105 dalam QS University Rankings 2022

SHAH ALAM 3 Nov – Universiti Teknologi MARA (UiTM) kini berada di kedudukan ke-105 di Asia dalam QS Asia University Rankings 2022 yang diumumkan semalam.

UiTM menerusi satu kenyataan memaklumkan kedudukan baharu itu meletakkan UiTM dalam 15.5 peratus universiti terbaik di Asia, dan berada di tangga ke-10 daripada 36 universiti dari Malaysia yang mengambil bahagian.

“Sepanjang tempoh lebih lima tahun, penarafan UiTM menunjukkan trend peningkatan membanggakan daripada kedudukan 158 pada tahun 2018 kepada pencapaian kedudukan terkini. Ini secara langsung menunjukkan pengukuhan keupayaan fakulti dan keyakinan umum terhadap prestasi UiTM,” menurut kenyataan itu.

UiTM memaklumkan sebanyak 38 penyertaan baharu tahun ini, menjadikan jumlah keseluruhan institusi pengajian tinggi yang mengambil bahagian dalam penarafan di seluruh Asia berjumlah 675 institusi.

“Pada tahun ini, UiTM mencatatkan peningkatan peratusan bagi dua petunjuk iaitu reputasi akademik, yang meningkat daripada 44.2 peratus kepada 48.5 peratus dan pelajar fakulti daripada 17.5 peratus kepada 18.1 peratus,” menurut kenyataan itu.- BERNAMA


Op Utama: 1,250 saman dikeluarkan kepada pengguna jalan raya – JSPT KL

KUALA LUMPUR, 8 Mei – Polis mengeluarkan sebanyak 1,250 saman kepada pengguna jalan raya menerusi Op Utama yang dilaksana selama tiga hari bermula Jumaat.

Ketua Jabatan Siasatan dan Penguatkuasaan Trafik (JSPT) Kuala Lumpur ACP Sarifudin Mohd Saleh berkata menerusi operasi berkenaan yang diadakan bersempena Op Selamat 18, polis turut menahan 11 lelaki tempatan berumur 15 hingga 47 tahun atas pelbagai kesalahan trafik.

“Daripada 11 yang ditahan, lapan daripadanya ditahan atas kesalahan memandu di bawah pengaruh alkohol, dua lagi didapati menggunakan nombor pendaftaran palsu dan seorang lagi ditahan atas kesalahan menunggang motosikal curi,” katanya.

Beliau berkata demikian pada sidang media yang diadakan awal pagi tadi selepas mengetuai Op Utama yang dilaksanakan di sekitar ibu kota.

Sementara itu, beliau berkata polis menempatkan anggotanya di tiga pintu masuk utama ke ibu negara bagi membantu penyuraian trafik susulan pergerakan pulang orang ramai ke kediaman masing-masing selepas cuti Aidilfitri.

“Kita berharap pengguna jalan raya terutama yang akan memasuki Kuala Lumpur agar berhati-hati dan mematuhi peraturan bagi memastikan keselamatan terjaga dan masing-masing selamat sampai ke destinasi,” katanya.- BERNAMA


Hampir 400,000 orang dijangka guna laluan darat Malaysia-Singapura pada minggu pertama

ISKANDAR PUTERI, 30 Mac – Hampir 400,000 orang dijangka menggunakan laluan darat antara Malaysia dan Singapura melalui Tambak Johor dan Linkedua, pada minggu pertama pembukaan semula sempadan negara bermula Jumaat ini.

Menteri Besar Johor Datuk Onn Hafiz Ghazi berkata kesemua kaunter di Kompleks Imigresen, Kastam dan Kuarantin (CIQ) iaitu di Kompleks Sultan Abu Bakar (KSAB), di sini, dan Bangunan Sultan Iskandar di Johor Bahru akan beroperasi sepenuhnya, bagi mengelakkan berlakunya kesesakan.

“Ketika prapandemik, hampir 400,000 pengguna masuk dan keluar setiap hari, jadi 400,000 orang ini kita jangkakan untuk tujuh hari sekurang-kurangnya dari 1 hingga 7 April. Semua kaunter akan dibuka dan beroperasi 100 peratus di kedua-dua CIQ, mereka juga telah membuat segala persediaan tersebut.

“Jabatan Penerangan Johor juga akan menyediakan infografik yang akan dipaparkan di sosial media, supaya pengembara tahu apa prosedur operasi standard (SOP) dan keperluan, paling penting mereka perlu muat turun aplikasi MySejahtera sebelum masuk ke Malaysia,” katanya pada sidang media selepas meninjau ‘dry run’ pembukaan semula sempadan di Kompleks CIQ KSAB di Tanjung Kupang, di sini hari ini.


Sukan SEA: Tiada kilauan pingat namun prestasi skuad bola sepak B-23 tetap baik

KUALA LUMPUR, 27 Mei – Skuad bola sepak Bawah 23 tahun (B-23) kebangsaan tetap mempamerkan prestasi terbaik biarpun terlepas peluang menjelmakan kilauan pingat buat negara pada Sukan SEA ke-31 di Hanoi, Vietnam, baru-baru ini.

Walaupun Majlis Sukan Negara (MSN) mengklasifikasikan sukan bola sepak lelaki sebagai gagal dalam rangkuman prestasi kontinjen negara di Vietnam, Setiausaha Agung Persatuan Bolasepak Malaysia (FAM) Mohd Saifuddin Abu Bakar berpendapat nasib mungkin tidak menyebelahi Malaysia sehingga menyebabkan skuad B-23 pulang dengan tangan kosong.

“Saya rasa MSN sifatkan sukan bola sepak gagal kerana tidak berjaya meraih sebarang pingat…mereka semestinya ada KPI (petunjuk prestasi utama) mengenai apa yang dianggap gagal.

“Bagi kita (FAM), prestasi (skuad B-23) sudah baik namun nasib tidak menyebelahi kita malah ia juga merupakan pendedahan yang baik buat pemain sebagai persiapan menghadapi Piala Asia B-23 2022 di Uzbekistan, bulan depan,” katanya.

Jelasnya, Malaysia sepatutnya berbangga kerana mereka merupakan satu-satunya pasukan yang tidak membariskan pemain berusia 23 tahun ke atas walaupun setiap negara dibenarkan mendaftarkan tiga pemain daripada kelompok umur tersebut.

Dalam perlawanan pingat gangsa Ahad lepas, Malaysia tewas 3-4 kepada Indonesia dalam penentuan sepakan penalti selepas terikat 1-1 dalam perlawanan selama 90 minit yang memaksa pemenang ditentukan melalui ‘loteri’ tanpa memasuki masa tambahan 30 minit.

Keputusan itu bermakna skuad negara gagal meraih sebarang pingat pada Sukan SEA buat kali kedua berturut-turut selepas skuad kendalian Datuk Ong Kim Swee merangkul pingat perak pada edisi Kuala Lumpur 2017.

Anak buah ketua jurulatih Brad Maloney berpeluang untuk menebus kekecewaan mereka di Sukan SEA Hanoi dengan menumpukan pusingan akhir Kejohanan Piala Asia B-23 2022 di Uzbekistan pada 1 hingga 19 Jun.


Polis sukar kesan pekerja ubah suai rumah Zalina Azman

Timbalan Ketua Polis Selangor Datuk S. Sasikala Devi berkata status kewarganegaraan pekerja tersebut juga tidak dapat dipastikan melainkan mereka sendiri tampil ke hadapan untuk membantu siasatan berkenaan  Zalina Shaharah atau lebih dikenali sebagai Zalina Azman yang dilaporkan hilang sejak November tahun lepas.

“Namun siasatan akan diteruskan merangkumi sudut dijalankan berdasarkan petunjuk baharu. Setakat ini status masih sama, kami tiada petunjuk baharu, Kertas Enkuiri Polis (KEP) akan diteruskan,” katanya ketika sidang media di Ibu Pejabat Polis Kontinjen Selangor hari ini.

Sebelum ini, polis mempercayai Zalina Shaharah, 58, masih berada di dalam negara susulan tiada pergerakan keluar membabitkan wanita itu yang dikesan pihak berkuasa setakat ini.

Pihak polis menerima laporan mengenai kehilangan wanita itu daripada anaknya Mikhael Norman, 33, pada 29 Nov tahun lepas yang cuba menghubunginya sejak 24 Nov 2021 bagi memaklumkan datuk pengadu telah dimasukkan ke hospital, namun wanita itu tidak dapat dihubungi.


Kerajaan teruskan tarif elektrik semasa berkuat kuasa 1 Jan

Pihak kerajaan juga memutuskan untuk meneruskan pelaksanaan mekanisme Pelepasan Kos Bahan Api Tidak Seimbang (ICPT) di samping mengekalkan rebat ICPT pada 2.00 sen/kWh yang sedang dilaksanakan bagi semua pelanggan, termasuk pelanggan domestik dengan penggunaan bulanan 300 kWh dan ke bawah, berkuat kuasa mulai 1 Jan, 2022 dan sehingga dimaklumkan kelak, menurut Tenaga Nasional Bhd (TNB) dalam kenyataan kepada Bursa Malaysia pada Jumaat.

“TNB juga ingin memaklumkan kesan pelaksanaan ICPT, berlandaskan Panduan Pelaksanaan Kawal Selia (RIG), adalah neutral ke atas TNB dan tidak akan mempunyai sebarang kesan ke atas operasi perniagaan dan kedudukan kewangan,” jelasnya.


Melaka United yakin cipta kemenangan menentang Terengganu

AYER KEROH  31 Ogos – Melaka United (MU) yakin akan mempamerkan aksi terbaik menjelang perlawanan menentang Terengganu pada Jumaat ini selepas berjaya menewaskan Perak.

Penasihat Persatuan Bolasepak Melaka United (MUSA) Datuk Seri Ab Rauf Yusoh berkata, pihaknya percaya skuad kendalian Zainal Abidin Hassan itu mampu mencipta kemenangan dengan kelebihan bertanding di laman sendiri.

“Melihat prestasi yang ditunjukkan pasukan MU dalam beberapa siri pertandingan persahabatan dan Liga Super yang bermula Jumaat berjaya memenangi pertandingan termasuk menentang Perak.

“Saya yakin prestasi di bawah pengurusan MUSA yang baharu serta kebolehan jurulatihnya, MU akan berjaya mencipta kemenangan sekaligus mengumpul tiga mata penuh buat Skuad Sang Kancil,” katanya.

Untuk rekod, selepas mencatat kemenangan 1-0 ke atas Perak minggu lalu, Melaka berjaya keluar dari zon penyingkiran dan melonjak ke tangga ke-6 Liga Super.

Mengikut kiraan kasar, Melaka memerlukan sekurang-kurangnya tiga kemenangan daripada baki enam perlawanan bagi membolehkan skuad kendalian Zainal Abidin kekal berada di Liga Super musim depan.


Ab Rauf ambil tindakan segera bantu mangsa ribut

TANJUNG BIDARA 10 Ogos- Kesemua 58 rumah yang terbabit dalam kejadian ribut di kawasan Dewan Udangan Negeri (DUN) Tanjung Bidara akan diberikan bantuan segera termasuk kerja baik pulih.

Ahli Dewan Undangan Negeri (Adun) Tanjung Bidara Datuk Seri Ab Rauf Yusoh berkata, pihaknya bersama agensi kerajaan yang terbabit dan Angkatan Tentera Malaysia (ATM) menggerakkan bantuan segera bagi membantu serta meringankan beban mangsa yang terjejas apabila rumah mereka tidak dapat dihuni dalam tempoh ini selepas dibadai ribut.

Beliau berkata, dalam kejadian kira-kira jam 9.40 pagi itu, 58 buah rumah terbabit di Kampung Pasir Gembur, Kampung Ayer Hitam Darat dan Kampung Ayer Hitam Pantai terjejas bagaimanapun tiada sebarang kemalangan jiwa dilaporkan.

“Daripada jumlah yang terbabit itu lima buah mengalami kerosakan keseluruhan dan perlu dibaik pulih secara total. Difahamkan oleh penduduk kejadian berlaku secara tiba-tiba dan tiada amaran ribut, ia berlaku dalam keadaan pantas.

“Saya minta kerjasama dari semua agensi kerajaan dan juga ATM untuk sama-sama menyusun atur serta merangka bagi menyampaikan sumbangan bantuan dan baik pulih rumah yang ditimpa bencana ini. Hari ini kita akan buat, mana rumah yang bumbung tercabut akan dipasang bumbung terlebih dahulu dan rumah yang total lost kita akan naikkan semula,” katanya.

Terdahulu, Ab Rauf yang juga Exco Kanan Pelaburan, Perindustrian, Pembangunan Usahawan dan Koperasi negeri ditemui ketika turun padang melawat mangsa yang terjejas dan hadir sama Pengarah Jabatan Kebajikan Masyarakat (JKM) Burhanuddin Bachik.

Menurut beliau, selaku wakil rakyat dikawasan itu, pihaknya akan mengambil tanggungjawab bagi membantu kesemua mangsa yang terkesan dan bantuan akan diusahakan dalam kadar segera.

“Kita ambil tindakan segera dengan menyampaikan sumbangan bagi meringankan beban mangsa yang terjejas ini. Hari ini juga kita lakukan baik pulih,” katanya.

Mengulas lanjut, Ab Rauf berkata, mangsa yang kediaman mereka mengalami kerosakan teruk akan ditempatkan di penempatan sementara sehingga rumah mereka selesai dibaik pulih.